Arraza Anitzeko Ganaduen XVI. Enkantea egingo dute igande eguerdian Aian - Aia - Karkara.eus\nArraza Anitzeko Ganaduen XVI. Enkantea egingo dute igande eguerdian Aian\nAitziber Arzallus 2022-01-21 16:00\nHaragitarako idisko ugaltzaileen bi arraza aurkeztuko dituzte, limusin eta pirenaika, eta RJ eta RP ugaltzaileen artean ere limusin arraza enkanteratuko dute. 11:00etatik aurrera ganadua ikusteko aukera egongo da, 11:50ean aurkezpenak egingo dituzte, eta 12:00etan ekingo diote enkanteari. Hori bai, abereak ikusi nahi dituztenek hitzordua aurrez hartu beharko dute, eta enkantean parte hartu nahi dutenek akreditatuta egon beharko dute.\nIgande eguerdian ganaduzaleek hitzordu garrantzitsua dute Aiako Ibarrola Goikoa baserrian dagoen testaje gunean. Arraza Anitzeko Ganaduen XVI. Enkantea egingo dute han, eta haragitarako idisko ugaltzaileen bi arraza aurkeztuko dituzte, limusin eta pirenaika, eta RJ eta RP ugaltzaileen artean ere limusin arraza enkanteratuko dute.\nJardunaldia 11:50ean hasiko dute abereen aurkezpenarekin, eta 12:00etan ekingo diote enkanteari. Aurrez, enkanteratuko dituzten abereak ikusteko aukera ere egongo da, horretarako antolatu dituzten bi txandatan. Hori bai, abereak ikusteko beharrezkoa izango da aurrez hitzordua hartzea; eta enkantean parte hartzeko, akreditatuta egotea.\nCOVID-19a dela eta, neurri zorrotzak hartuta antolatu dute hamaseigarren enkantea. Antolatzaileek jakinarazi dute gunearen edukiera %60ra mugatuta egongo dela, eta segurtasun eta higiene neurrik zorrotz beteko eta betearaziko dituztela.\nEnkantean parte hartzeko akreditazioa behar dutenek, 682 340 679 telefono zenbakira deitu beharko dute, eta akreditazio bakoitzeko bi lagunek izango dute enkante gunera sartzeko aukera: enkantean interesa duenak eta laguntzaileak, hain zuzen. Sarreran 50 euroko fidantza ordaindu beharko dutela ere aurreratu dute antolatzaileek.\nEnkanteratuko dituzten abereak aurrez ikusi nahi dituztenek ere hitzordua eskatu beharko dute 608 283 875 telefono zenbakira deituta. Aukera izango dute aurreko egunetan joateko abereak ikustera, edo enkante egunean bertan ikusteko. Egunean bertan bi txanda antolatu dituzte horretarako: lehendabizikoa 11:00etan, eta bigarrena 11:30ean.\nTestaje gunera sartzeko ezinbestekoa izango da COVID ziurtagiria aurkeztea, eta barrura sartzen direnek uneoro maskara jantzita izan beharko dute eta elkarrean artean metro eta erdiko segurtasun tartea gordetzen dutela ziurtatu beharko dute.\nTestaje gunean animalia bat erosten duenari administrazio eta kudeaketa gastuengatik (agiria, gutun genealogikoa eta abar) 50 euroko tasa aplikatuko dietela ere aurreratu dute antolatzaileek.


Ikaztegietako EH Bilduk aurkeztu du bere zerrenda - Ikaztegieta - Tolosaldeko ataria\nIkaztegietako EH Bilduk aurkeztu du bere zerrenda\nTolosaldeko Ataria 2019-05-08 08:34\nPertsonen aldeko apustua egin du Ikaztegietako EH Bilduk. “Herritarrekin eta herrian bizitza egiten duten pertsonekin osatu dugu taldea”, azpimarratu dute. “Herrian bizitza egiteak, herritarren nahiak jasotzea, eta herriko beharrak behar bezala identifikatzea dakar”, diote.\nHerri bizia izaten jarraitzeko kultur ekitaldiez gain, kirola eta aisialdia bultzatzen ahaleginduko direla hitz eman dute. “Adin tarte guztiak kontuan hartuko dituzten ekimenak bultzatuko dira, eta orain artean martxan daudenei jarraipena emango zaie”, azpimarratu dute EH Bilduko ordezkariek.\nGizarteak azken urteetan izan dituen aldaketak Ikaztegietan ere isla izan dutela azaldu dute, “baina Ikaztegietako EH Bilduk jakin du egoera berrietara egokitzen”. Herritarren arteko harremanak sendotze horretan, “garbi daukagu euskara izango dela erabiliko dugun hizkuntza”.\nEtorkizunean nolako herria nahi dugun galdera herritarrei luzatuko dietela nabarmendu dute: “Parte hartze prozesu batean oinarrituta, etorkizuneko etxebizitza eredu berriak aztertu, eta plan orokorraren hausnarketa egingo da”. Gune ezberdinen eraldaketa ere irudikatzen dute, besteak beste, haur parkean edota kiroldegiko zelaian; baina, “begirada jasangarritik” etorriko dela diote.\nBukatzeko, “herri parekideago bat izateko lanean jarraituko dugu”, adierazi dute EH Bilduko hautagaiek.\nBakarne Otegi Jauregi\nManex Saez de Egilaz Larrea\nBeñat Diaz Yañez\nMiren Mendizabal Makazaga\nIgor Urreta Garaialde\nUnai Iraola Arza\nIdurre Arin Zubeldia\nAndoni Matxain Goikoetxea


Vendémian - Wikipedia\nDavid CABLAT (2014-2020)\n43° 34′ 54″ N, 3° 33′ 40″ E / 43.581666666667°N,3.5611111111111°E / 43.581666666667; 3.5611111111111Koordenatuak: 43° 34′ 54″ N, 3° 33′ 40″ E / 43.581666666667°N,3.5611111111111°E / 43.581666666667; 3.5611111111111\nAumelas, Plaissan, Le Pouget eta Saint-Bauzille-de-la-Sylve\nVendémian (frantsesez eta ofizialki: Vendémian) Okzitaniako udalerri bat da. Administratiboki Frantziako Hérault departamenduan dago, Okzitania eskualdean. 2013an 963 biztanle zituen.\n2007an Vendémian udalerrian erroldatutako biztanleak 963 ziren. Familiak 375 ziren, horien artean 92 pertsona bakarrekoak ziren (29 bakarrik bizi ziren gizonak eta 63 bakarrik bizi ziren emakumeak), 108 seme-alabarik gabeko familiak ziren, 154 seme-alabak dituzten bikoteak ziren eta 21 seme-alabak dituzten guraso-bakarreko familiak ziren.\n2007an 429 etxebizitza zeuden, 376 familiaren etxebizitza nagusia ziren, 24 bigarren erresidentzia ziren eta 28 hutsik zeuden. 408 etxeak ziren eta 20 apartamentuak ziren. 376 etxebizitza nagusietatik 288 bere jabearen bizilekua ziren, 72 alokairuan okupaturik zeuden eta 17 doan lagata zeuden; 2 etxek gela bat zuten, 11 etxek bi zituzten, 56 etxek hiru zituzten, 128 etxek lau zituzten eta 178 etxek bost zituzten. 283 etxek euren parking plaza propioa zuten azpian. 173 etxetan ibilgailu bat zegoen eta 172 etxetan bat baino gehiago zituzten.\nVendémian udalerriko biztanleria-piramidea 2009an .\n2007an lan egiteko adina zuten pertsonak 588 ziren, horien artean 438 aktiboak ziren eta 150 inaktiboak ziren. 438 pertsona aktiboetatik 384 lanean zeuden (228 gizon eta 156 emakume) eta 54 langabezian zeuden (15 gizon eta 39 emakume). 150 pertsona inaktiboetatik 51 erretiraturik zeuden, 50 ikasten zeuden eta 49 "bestelako inaktibo" gisa sailkaturik zeuden.\n2009an Vendémian udalerrian 393 unitate fiskal zeuden, 977,5 pertsonek osaturik. Pertsona bakoitzeko diru-sarrera fiskalaren mediana urteko 15.902 euro zen.\n2007an zeuden 40 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 11 eraikuntza enpresak ziren, 8 ibilgailuen saltze eta konpontze enpresak ziren, 4 garraio enpresak ziren, 2 ostalaritza eta jatetxe enpresak ziren, 2 finantziazio enpresak ziren, 3 higiezinen enpresak ziren, 1 zerbitzu enpresa zen, 3 administrazio publikoko enpresak ziren eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 16 zerbitzu publikoetatik, 1 posta bulegoa zen, 1 banku bulegoa, 1 ibilgailuen konpontzeko eta nekazaritza tresnetako lantokia, 4 igeltseroak, 1 margolaria, 1 zurgina, 2 iturginak, 1 argiketaria, 2 ile apaindegiak, 1 jatetxe eta 1 higiezinen agentzia.\n2000. urtean Vendémian udalerrian 66 nekazaritza-ustiategi zeuden, 1.156 hektarea erabiltzen.\nAumelas (3,8 km)\nPlaissan (3,9 km)\nSaint-Bauzille-de-la-Sylve (4,2 km)\nPopian (4,9 km)\nPouzols (5,7 km)\nBNF: 15256928j (data)\nRetrieved from "https://eu.wikipedia.org/w/index.php?title=Vendémian&oldid=7553421"


Eneko Carrascal eta Ibai Fernandez podiumera igo dira Ordizian - Mondraberri\nIbai Fernandez hirugarren sailkatu da 100 metroetan, 10,75 segundoko marka burutuz.\nEneko Carrascalek probako bigarren jauzirik luzeena burutu du, 7,08 metrokoa.\nTestua: Hasier Larrea / Argazkia: Fernando Zufiria / 2018ko uztailak 9, astelehena\nAsteburuan atletismo proba ugaritan parte hartu dute Arrasateko atleta gazteek Ordizian ospatutako Jose Antonio Peña memorialean. Nabarmentzekoak izan dira Ibai Fernandez eta Eneko Carrascalen saioak. Ibai 10,75 segundotan iritsi da 100 metroko helmugara, podiumera igotzea ahalbidetuz. Eneko, berriz, bigarren gelditu da luzera jauzian, 7,08 metroko jauzi hirukoitza eginez.\nJubenilak ere aritu dira euren markak hobetzeko lehian. Aitor Urangak 11,85 segundotan egin ditu 100 metroak, Iker Menorrek 11,98 segundotan, Michel Esschendal-ek 12,12tan eta Alain Egiak 12,14tan. Mikel Agirre jubenilak 6,55 metroko saltoa eginda 6. postua eskuratu du bere mailan.\nBihar, hilak 10 asteartea, Espainia, Portugal eta Italiaren arteko jauzi proba egingo da Avilan. Bertan lehiatuko da Malen Ruiz de Azua. 4,30 metroko marka dauka oraingoz, ea emaitza hobea lortzeko aukera daukan.\nAsteburuan Granollersen jokatuko dira Federazioen arteko Espainiako txapelketak. Euskal ordezkaritzaren barruan dago Malen bera pertika jauzian eta Ibai Fernandez 4x100 metroetako erreleboan. Ea dominarik ekartzea lortzen duten bi atletek.


Motibazio jardunaldiak ikasleentzat Bibiana Ballbérekin | Deusto Agenda\nMotibazio jardunaldiak ikasleentzat Bibiana Ballbérekin\nIkasleentzako hurrengo Motibazio Jardunaldietan parte hartzera gonbidatzen zaitugu, zure gaitasunak hobetzen laguntzeko dira!\nKarrera Profesionalen Sailak eta Deusto Business Alumnik, Banco Sabadell Fundazioarekin lankidetzan, Bibiana Ballbè, kazetari eta thecreative.net plataformaren sortzailea ezagutzeko aukera izan dezazuen nahi dugu.\nSormenaren 21 gakoak izango ditu hizpide.\nDesikasten ikastea. Ez dago sormenerako balio duen kode, arau edo dekalogorik. Bada bere baitan zerbait egiazkoa, esplikatzeko ahalegin orori ihes egiten diona. 21 gako horiek garai honetan sormen komunitatetik ikasi ditugun zenbait gauza modu argi, sinple, praktiko eta inspiratzailean sintetizatzeko ahaleginaren emaitza dira, baita Paul Arden, Austin Kleon, Ken Robinson edo Stefan Sagmeister bezalako guruen irakurketa, ideia eta ikuspegi askorena ere.\nMundu guztiak du hizpide. Hari esker emankorragoak, eraginkorragoak eta zoriontsuagoak gara. Enpresek gero eta gehiago baloratzen dute. Baina, zer da sormena? Zein da jatorria eta etorkizuna? Nola sustatzen da? Zein eragin ekonomiko eta sozial du? Baliteke hitzaldi honek jasotzen dituen 21 gakoen igaro ondoren hastea, baina punturen batean hasi behar du. Askatzeko prest?\nEdozein gailutatik ikus ditzakezu, online. EMAN IZENA HEMEN\nAlumni - Ikasle Ohiak , bibianaballbe , carrerasprofesionales , creatividad , Deusto , Deusto Business School , deustobusinessalumni , deustobusinessschool , jornadasmotivacionales , Beste espazio batzuk , Prensa


Berbagunea ikastetxeekin - Azkue Fundazioa- Euskara sustatzen\nHasiera • Azkue Fundazioa • Gure Proiektuak • Ekitaldiak • Berbagunea ikastetxeekin\nEuskara sarean jostea da gure lana eta gure helburua. Gurea eta zuena ere bai. Guztion artean euskara zabaltzen dugu mundu digitalean ere bai eta euskara teknologiara eramaten dugu.\nWebguneko atal hau euskaldun eta euskalzale guztiontzat erabilgarri izatea nahi dugu eta aukera eman nahi dugu mundu digitalean sortzen diren ekimenen berri emateko eta euskara eta gure kultura eta gizartearekin harremanatuta dauden egitasmo ezberdinak sustatzeko.\nAsko dira euskararen alde mundu osoan zehar lan egiten duten erakundeak. Ezagutu atal honetan zer egiten duten euskararen alde.\n2014ko udazkenean Euskararen Etxeko barrutiko ikastetxeekin ekitaldi berezi bat ospatu genuen. Berbagune bat antolatu genuen Euskararen Etxean. Inguruko ikastetxeei zuzendutako jarduera izan zen.\nEuskararen Etxearen helburua da euskara zabaltzea, erabilpena sustatzeko erreminta eta tresnak eskaintzea eta, ikasleen kasuan, euskara erabiltzearen esperientzia gelatik kanpo ere biziaraztea eta gozamenaz disfrutatzea.\nHorregatik Euskararen Etxea kokatuta dagoen barrutiko ikastetxeei proposatu genien Berbagune hau. Azken finean, horren helburua izan zen geletatik kanpo euskara erabiltzea aukera ematea baita ere, jarduera motibatzaileak landuz, eta beste ikastetxe batzuetako egoera berdineko ikasleekin harremana izatea, euskara erabilita.\nBost ikastetxe ezberdinetatik etorritako Lehen Hezkuntzako bostgarren mailako hamairu talde etorri ziren; 265 ikasle guztira . Ikasle kopurua medio, bi egunetan antolatu genituen saioak: azaroaren 21ean lehenengoa eta 24an bigarrena. Hauek dira ekimen honetan parte hartu zuten ikastetxeak:\nJarduera entretenigarri, didaktiko eta parte hartzailea antolatzea izan zen gure helburua. Horregatik, lehiaketa formatoa eman genion ekitaldiari: ikastetxe bakoitzeko taldeak ekipotan banatu eta sei froga proposatu genizkien.\nHauek izan ziren froga ezberdinak:\nGuk garatutako Euskalplay onlineko jokoaren ariketa batekin egin genuen. Helburua izan zen eguneroko bizimoduko jarduera ezberdinei buruzko euskarazko hiztegia lantzea.\nBertsotan ere ibili ziren, proposatutako bi bertsoen errimak osatuz.\nGaur eguneko euskal kantagintzan famatua den kanta bat eskaini genien eta horren letra idatzita; taldeek letra horietan agertzen ziren hutsuneak bete behar zituzten.\nEuskararen inguruko 10 galderaz osatutako test formatuko ariketa.\nGurutzegrama bat eskaini genien eta agertzen ziren definizioekin hutsuneak bete behar zituzten.\nZelan bizi duzu Euskara?\nHau hausnarketarako froga zen: galdera bat bota genien ikasleei euskararen inguruan eta hamar ideia ezberdin adierazteko hutsunea eta tartea eskaini genien.\nBi egunetan CPEIPS LA SALLE BILBAO HLBHIP ikastetxeko taldeak suertatu ziren irabazle: azaroaren 21ean 7. taldeak 145 puntu lortu zituen eta puntu eskas bategatik beste bi taldeen aurretik sailkatu zen; eta azaroaren 24an, 3. taldeak 138 puntu lortu zituen.\nJarduera polita izan zen. Euskararen Etxea ikaslez bete zen eta ikastetxetik kanpo euskaraz aritu ziren jarduera entretenigarri baten parte hartzen eta euskaraz gozatzen.\nEkitaldi horretako argazkiak ikusteko hemen sakatu.


Edan Bentolit erosi Las Palmas de Gran Canaria\nEdan Bentolit Las Palmas de Gran Canaria\nEdan Bentolit liburu Las Palmas de Gran Canaria, Espainia\nKontuan hartu beharreko Bentolit on eskaintza bereziak bakarrik €49, honako hau egin:\nBesterik gabe, idatzi telefono zenbakia lotura eta zure izena;\nEnpresaren Kudeatzailea izango da deitu nahi Duzun galdera guztiak erantzun, eta amaitzean entrega at esan helbidea eta zure eskaera;\nEntregatzeko ardura sredstva araberakoa izango da eskualdean. Bakarrik ordaindu jaso ondoren, bidalketa postetxean edo mezularitza.\nNola erosi Las Palmas de Gran Canaria Bentolit\nOrdena zure berehalako edan pisua bentonite buztina Bentolit Las Palmas de Gran Canaria, Espainia at deskontua prezio bakarra €49, sartu Zure izena eta telefonoa, gure Arduraduna zurekin harremanetan jarriko baieztatzeko zure eskaera eta berretsi Zure aukera.\nZure eskaera jaso ondoren, gai izango Duzu ordaindu eta bakarrik jaso ondoren pakete bezeroaren helbidea (Las Palmas de Gran Canaria).\nNola edan BentolitLas Palmas de Gran Canaria\nWeb-orri ofiziala fabrikatzailearen Bentolit Espainian bete eskaera orria lortzeko aholkularitza buruz produktua, prezioa, eta lortzeko aukera bat egiteko azkar entrega. Da denean lortuko Duzu poslala ahal izango duzu ordaindu zehatza kostua bidaltzen partzelaren arabera postariak zehaztutako helbide desberdinak izan daitezke, eta hainbat hiritan. Ordaindu zure partzelaren gainean ordainagiria postaz edo mezularitza.\nOrdena Bentolit Las Palmas de Gran Canaria % 50 bakoitza


PIPERPOLIS: Sutan taldearekin solasean “Nahiko bizirik” kantu berria aurkeztuz - Arrosa\nSutan 2014. urtearen erdialdean sortutako musika taldea da. Bilboko musika taldea dugu. 2019an lehenengo lana argitaratu zuten eta uda honekin batera ere “Nahiko bizirik” kantua argitaratu berri dute, Alain eta Aitor batu zaizkigu. Talderen ibilbideaz eta egungo egoeraz mintzatu gara beraiekin batera.\nThe post PIPERPOLIS: Sutan taldearekin solasean “Nahiko bizirik” kantu berria aurkeztuz first appeared on Bilbo Hiria irratia.\nADI - Sasoi berria abiatzeko prest!?\naz. Ira 8 , 2021\nPIPERPOLIS: Antzerkiaren pasioaz Eneko Sagardoy aktorearekin


Arrasate | Ondare Jardunaldiak - Artxibo Historikoak - Ondare Jardunaldiak\nAntigua - Donostia\nORAIN Gipuzkoa - Gipuzkoako Foru Aldundia - Diputación Foral de Gipuzkoa Ondare Jardunaldiak Menu nagusia ireki\nArrasatek garbi erakusten du nola unean uneko ideiek hiri fisionomian aldaketak eragin ditzaketen. Erdi Aroko ohiko oinplanoa duen herrigune historikoak, non zutik dirauten XVIII. mendeko zenbait eraikinek, eta kanpoalde aski industrializatuak pentsatzeko molde jakin batzuk hezurmamitzen dituzte. Erdi Aroko komunikabide nagusietako bat izandakoaren integrazioak, errepideak eta hiri trazatua ezinbestean eraberritu ondotik, eta inguruko industriagune garrantzitsuenetako bat bihurtu izanak gaur egun ikus dezakegun Arrasate taxutu dute.\nErdi Aroko ibilbide bateko nahitaezko pasabidea\nErdi Aroan, merkataritza bide baten aldameneko herriek kasik ziurtatua izaten zuten garapen ekonomikoa. Garraiobideak geldoak zirenez eta bideak behar bezain seguruak ez, beharrezkoa zen tarteka-tarteka herriguneak egotea. Horrela, bidaiariek gaua emateko eta salgaiak garraiatzen zituzten animaliak bazkatzeko toki bat izaten zuten. Bestalde, nahitaez igaro beharreko herriek tasa bat kobratzen zuten eta komunikabide egokiak zituzten. Herri horietako bat izan zen Arrasate. Gaur egungo Erdiko kalea, herrigune historikoa ekialdetik mendebaldera zeharkatzen duena, Araba eta Gipuzkoako kostaldea lotzen zituen merkataritza ibilbidearen parte zen.\nArrasateko ikuspegia XIX. mendearen hasieran\nGarai hartan, Arrasate harresi batez inguratua zegoen, eta Erdiko kalearen muturretan zeuden, hain zuzen ere, herribildura sartzeko lau ateetako bi, Gazteluondokoa eta Portaloikoa. Erdiko kaleak, nagusia izateagatik, trazadura zuzena zuen, eta horrek pertsonen eta salgaien joan-etorriak errazten zituen. Beste bi kale zeuden, Ferrerias eta Iturriotz, eremura ilargierdi formako trazadura batez egokitzen zirenak. Etxeak kale horien inguruan eraiki ziren, baina harresiak espazio urbanizagarria mugatzen zuen. Horregatik, herriak, handitu ahala, harresitik kanpora eta ateen inguruetara hedatu behar izan zuen.\nBatzordeak idazkariari emandako eginkizinari buruzko txostena, herritik kanpo pasatzen ziren bide publiokoen itxierari buruzko informazioa jasotzeko.\nAGG-GAO JDIM 2/7/6\nInformazioaren iturria Ikusi dokumentua\nKotxeen Errege Bidea, aurrera egiteko berrikuntza\nDenborarekin, Erdi Aroan taxututako ibilbideak zaharkituta geratu ziren. XVIII. mende betean, Argien Mendea edo Ilustrazioarena deitutakoan, aurrerabide ekonomikoa sustatzearen aldeko pentsamolde bat sortu zen. Ideia hori buruan iltzatuta, gobernuek bide azkar eta ibilerrazagoak planifikatu zituzten, merkataritza harremanak hobetze aldera. Hala, Kotxeen Errege Bidea proiektatu zen, orduko zalgurdi sofistikatu berrietara egokitu zena. Arrasatek aurrerabide horri heldu nahi izan zion, eta trazatzen ari zen ibilbide berrian nahitaezko pasabide izaten jarraitzea defendatu zuen.\nKarroza bat jauregira sartzen, XVII. mendean\nBide berria egiteko, lehendik zegoena egokitu eta tarte berriak proiektatu zuren. Obrak egin ziren bidea zabaltzeko, sarbideak aldatzeko eta aldapa pikoak kentzeko. Horrenbestez, herrira Gazteluondoko atetik sartzen zen aldapa kentzeko, gaur egungo Arrasate pasealekua asmatu zen eta sarbide berri bat sortu herriaren albo batetik. Bestalde, desjabetzeak eta lurren trukeak egin ziren bidea zabaldu ahal izateko. Ibaiaren goraldiekin bidea urak hartzea eragozteko, erreketan eraikitako zenbait presa lautzeko agindu zen. Beraz, Arrasatek bide ibilerraz eta azkarrago bat eratu zuen eta, horri esker, garapen ekonomikoa ziurtatu zuen.\nProbintziako errepide nagusiaren planoak eta obra baldintzak.\nInformazioaren iturria Ikusi argazkia\nBergarako barrutiko lursail trukeari buruzko dokumentazioa, Errege Bideko obretarako\nUdaletxe berria Arrasate ilustratu batentzat\nArgien Mendean ernatutako ideien abaroan, gobernuek obra publikoak egitera ekin zioten gogoz, garaian ematen ari ziren pentsamolde aldaketak islatu nahian. Testuinguru horretan eraiki ziren gaur egun zutik dirauten udaletxetako asko. Kontzejuak heldutasun betean zeuden, eta udaletxe zaharrei herrien garrantzia nabarmenduko zuen beste eite bat eman behar zitzaien. Kokaleku berria bilatu zen eraikinontzat: Plaza Nagusiak deitutakoak, horiek ere Ilustrazioaren fruitu.\nHarrizko ateburuaren xehetasuna, datu gehiagorekin\nHorrenbestez, Arrasatek bere udaletxea eraiki zuen. Kokalekua aldatu zuen Iturriotz kaletik askoz ireki eta dotoreagoa zen Plaza Nagusira. Horretarako, zenbait orube erosi eta bertan zeuden etxeetako batzuk eraitsi behar izan ziren. Martin Carrera arkitektoaren agindupean proiektatu zen eraikina, eta hark eraiki zuen gaur egun dugun udaletxea, Frantziako arkitektura ereduari jarraituz. Eraikinak 1766an ireki zituen ateak.\nSalerosketa, lursail batena, Arrasateko udaletxe berrirako.\nInformazioaren iturria Dokumentua ikusi\nLandaguneen urbanizazio jarraitua\nXX. mendean, industria suspertze aldera garatu ziren ideiek aldaketa handiak eragin zituzten paisaian. Besteak beste, fabrika berriak, langileei ostatu emateko etxebizitzak eta formazio eskolak eraiki ziren, eta horrek Gipuzkoako herri askoren hiri eta landa egitura aldarazi zuen. Arrasate horren adibide garbia da. Biztanleria, Erdi Arotik altzairugintzara emana, sektore horren beharrizanetara egokituz joan zen. Industria horren eskutik, Arrasatek bere lehenengoetako hiri zabalgunea taxutu zuen herrigune historikoaren hegoalde eta ekialdera. Eta, modu horretara, landaguneetako auzoak urbanizatuz joan ziren.\nArrasateko olagizon eta sarraigileen eskaera bati buruzko dokumentazioa, materialak ekartzeko beren fabriketarako\nGaribairen etxea 1872an. Lecuona.\nXX. mendearen hasieran, udalerriaren hegoaldean, Deba ibaiaren ondoan, Unión Cerrajera kokatu zen, Debako eskualdean industria siderometalurgikoaren adierazgarri gorena bihurtuko zen fabrika. Harekin batera migratzaileak heldu ziren beste herrietatik, lan bila. Haiei ostatu ematearren, bizitza bakarreko hainbat etxe eraiki ziren, gaur egun “Komunisten Etxe” gisa ezagutzen direnak. Aprendizen eskola bat ere jaso zen, Arrasateko fabrikek behar zituzten sektoreetan gazte espezializatuak trebatzeko. Eskola horren eraginez, printzipio kooperatibistetan oinarritutako enpresak sortu ziren, eta hori da, hain zuzen, egungo Arrasateren nortasun ikurretako bat.\nAhalordea, Arrasateko ‘Vergarajauregui Resusta y Compañía’ sozietatearekin erlazionaturiko gaietarako.


Mamut haur baten hondakinak aurkitu dituzte Siberian | Consumer\nMamut haur baten hondakinak aurkitu dituzte Siberian\nAnimalia mota horren bigarren aurkikuntza da Errusiako eskualde zabal horretan\nZientzialari errusiarrek jakinarazi dute Yamal penintsulan mamut txiki baten hondakin izoztuak aurkitu dituztela. Mendebaldeko Siberia aldean, historiaurreko animalia horien bigarren aurkikuntza da.\nMamut txikiak 1,7 metroko altuera eta hiru metroko luzera du, 400 kilo inguru pisatzen du, eta begi bat eta tronparen zati bat ditu bere horretan, Natalia Fiodorova Salejar hiriko Historia Naturaleko Museoko zuzendariordeak esan zuenez, aurkikuntza paleontologikoa iritsi zen.\nHil-hasieran, Yuribeko errekatxo batean aurkitu zituen historiaurreko animalien hondakinak. Urritik ekainera izoztuta egoten da Yuribe.\nTalde berezien laguntzarekin, Errusiako paleontologoek mamutaren hondarrak atera zituzten izoztutako lurzorutik, eta han ere ale helduen hezurrak eta letaginak aurkitu zituzten.\n1998an, lau hilabeteko mamut baten hondakinak aurkitu ziren. Gaur egun, San Petersburgoko Historia Zoologikoaren Museoan dago ikusgai, “Masha” izenarekin.\nMamutak —elefanteen arbasoak— duela hiru edo lau milioi urte agertu ziren Afrikan, Europara eta Asiara emigratu zuten duela bi milioi urte, Ipar Amerikara iritsi arte, Bering itsasartetik pasatuz, duela 500.000 urte.\nDesagertzearen arrazoia misterioa da oraindik ere.' Animalia horien populazioa jaitsi egin zen duela 11.000 urte inguru, eta orain 3.600 bat urte desagertu zen.\nabere hallazgo-eu hondarrak mamut-eu urteak


cookieak gehiago - Aplikazio eta Sistemak\na cookiean Testu fitxategi bat da Kalterik hau da zure nabigatzailean gordetzen denean bisitatzen duzun ia edozein web orria. baliagarritasuna cookiean web hori zure bisita gogoratzeko gai da itzultzeko dut orri honetan nabigatzen. Nahiz eta jende askok ez daki cookies jadanik erabili izan dute geroztik 20 urte, aurreneko nabigatzaile agertu dute, World Wide Web.\nZer da EZ cookie bat?\nEz da birus bat da, edo Troiako bat, edo harra, edo spam, edo spyware, edo irekita pop-up leihoak.\nZer informazioa gordetzen a cookiean?\ndu cookies Ez askotan gorde duzun informazio sentibera, hala nola kreditu-txartelen edo bankuko gisa, argazkiak, zure NAN edo informazio pertsonala, eta abar. Gordetako datuak izaera teknikoak dira, lehentasunak pertsonala, edukien pertsonalizazioa, eta abar.\nWeb zerbitzariak ez erlazionatuko duzu pertsona gisa zure web nabigatzailean bada. Izan ere, Internet Explorer batera nabigatu ohi bada eta Firefox-ekin edo Chrome web bera arakatzeko ikusi dugun web eta konturatu ez zarela pertsona bera bait zara nabigatzailea erlazionatuz izango duzu, Ez pertsonaren.\nZer motatako cookies ez?\nCookies teknikak: oinarrizkoenak dira, eta baimendu, Beste gauza batzuen artean, Ezagutzen denean giza edo aplikazio automatizatu bat arakatzen duzunean, Erabiltzaile anonimoa nabigatzen duenean eta bat erregistratu, Edozein web dinamikoa martxan oinarrizko zereginak.\nCookies analisia: nabigazioa motaren Bildu informazio ugari egin, erabilitako tarte, Aurkitu produktu bat, Erabilera timeslot, hizkuntza, eta abar.\nCookies publizitatea: Erakutsi publizitate oinarritutako nabigazio on, beren jatorrizko herrialdean, hizkuntza, eta abar.\nZer dira cookies egin eta hirugarren?\ndu egin cookies Dituzte orria bisitatzen ari zaren sortzen dira eta hirugarren Dute, hala nola, Facebook edo kanpoko zerbitzu hornitzaileak sortu dira, Twitter, Google, eta abar.\nZer off piztu badut cookies?\nesparrua disable izan daiteke ulertzeko cookies adibide batzuk erakutsiko dugu:\nEzin duzu orri honetan Facebook-en edukia partekatu, Twitter edo beste edozein sare sozial.\nWeb-orriak ez du edukia egokitzeko zure lehentasunak pertsonalera, sarritan online dendetan gertatzen.\nEzin duzu hau area langileek web sartzeko, esate baterako, nire kontua, du nire profila du Nire aginduak.\nonline erosketak: Ezinezkoa izango da online erosteko, telefonoz edo denda fisikoa bisitatzen izan ezkero arabera izan beharko dute.\nEz da posible zure lehentasunak geografikoa ordu zona gisa pertsonalizatzeko, moneta edo hizkuntza.\nWeb gunea ez da web analytics burutzeko bisitari eta web trafikoa buruz, horrek lehiatzeko web oztopatzen du.\nEzin duzu blogean idatzi, Ezin duzu argazkiak igo, iruzkin iruzkinak, ebaluatzeko edo eduki baloratzeko. Baliteke web ez dakit zauden ala ez giza edo aplikazio automatizatu batean argitaratzen spam.\nNo publizitate zatitutako erakuts dezakete, horrek publizitate web-bilketa murriztu egingo.\nSare sozial guztiek erabili cookies, bada ezinduentzat ezin edozein sare sozial erabili.\nA continuación le indicamos cómo acceder a una cookiean determinada del navegador Chrome. Oharra: estos pasos pueden variar en función de la versión del navegador:\nVaya a Privacidad, Eduki ezarpenak.\nZerrenda bat guztiak batera agertzen cookies ordenatuko domeinu. egiteko, errazago aurkitzeko cookies sartu domeinu jakin bat edo parte helbidea alorrean Bilaketa cookies.\nIragazki hau egin ondoren lerro bat edo gehiago pantailan agertuko cookies Web eskatutako. Orain besterik ez hautatu, eta sakatu X beren ezabatzea jarraitzeko.\nezarpenak sartzeko cookies nabigatzailea Internet Explorer jarraitu urrats hauek (nabigatzaileak bertsioaren arabera aldatu egiten dute araberako daiteke):\nVaya a tresnak, Internet Aukerak\nklik on Privacidad.\nMugitu graduatzailea pribatutasun maila nahi duzun doitzeko.\nezarpenak sartzeko cookies nabigatzailea Firefox jarraitu urrats hauek (nabigatzaileak bertsioaren arabera aldatu egiten dute araberako daiteke):\nVaya a aukera du lehentasunak zure sistema eragilearen.\nin erregistro aukeratu Erabili ezarpenak ohitura historiaren.\nOrain ikusiko duzu aukera cookieak onartzen, edo off aktiba dezakezu zure lehentasunen arabera.\nezarpenak sartzeko cookies nabigatzailea Safari para OSX jarraitu urrats hauek (nabigatzaileak bertsioaren arabera aldatu egiten dute araberako daiteke):\nVaya a lehentasunak, ondoren Privacidad.\nHemen aukera ikusiko duzu bloke cookies egin nahi duzun blokeatze mota egokitzeko.\nezarpenak sartzeko cookies nabigatzailea Safari iOS jarraitu urrats hauek (nabigatzaileak bertsioaren arabera aldatu egiten dute araberako daiteke):\nVaya a ezarpenak, ondoren Safari.\nVaya a Pribatutasuna eta segurtasuna, aukera ikusiko duzu bloke cookies egin nahi duzun blokeatze mota egokitzeko.\nezarpenak sartzeko cookies gailuak nabigatzailean Android jarraitu urrats hauek (nabigatzaileak bertsioaren arabera aldatu egiten dute araberako daiteke):\nExekutatu nabigatzailea eta prentsa menu, ondoren ezarpenak.\nVaya a Segurtasuna eta pribatutasuna, aukera ikusiko duzu cookieak onartzen egiaztatzeko edo koadroa markatu.\nezarpenak sartzeko cookies gailuak nabigatzailean Windows Phone jarraitu urrats hauek (nabigatzaileak bertsioaren arabera aldatu egiten dute araberako daiteke):\nAbra Internet Explorer, ondoren gehiago, ondoren Configuration\nOrain gaitu edo desgaitu koadroan ditzakezu baimendu cookies.\nCookieak aholkularia da a WordPress plugin Carlos Doral sortutako (webartesanal.com)


Nekazal sektoreari buruzko ikerketen euskarazko zabalkundea sustatuz | El Diario Vasco\nCienciaNekazal sektoreari buruzko ikerketen euskarazko zabalkundea sustatuz\nNekazal sektoreari buruzko ikerketen euskarazko zabalkundea sustatuz\nIazko sari-emate ekitaldia. / LOBO ALTUNA\nNeiker-Teknaliak gogoratu du zabalik jarraitzen duela CAF-Elhuyar sarien barruan egiten den deialdi berezira lanak bidaltzeko epea\nLunes, 20 noviembre 2017, 12:27\nNEIKER-Tecnaliak, ohar baten bidez, gogoratu du zabalik dagoela otsailaren 15era arte nekazal sektoreari lotutako artikulurik onena sarituko du NEIKER sari bereziaren bigarren ediziora lanak bidaltzeko epea. Saria, 2.000 eurokoa, CAF-Elhuyar sarien barruan ematen da. Sarien helburu orokorra zientzia eta teknologiari lotutako gai eta ikerketen euskarazko zabalkundea aitortzea eta bultzatzea izanik, honek, zehazki, nekazal sektoreari buruzko ikerketen euskarazko zabalkundea sustatu nahi du.\n"Sari berezi honen filosofia bat dator NEIKER-Tecnaliaren helburuarekin, ezagutza eta soluzio berritzaileak eta transferigarriak garatzeko, nekazaritzako elikagaien sektoreari balioa eman eta bere lehiakortasuna hobetze aldera", adierazi dute oharrean. NEIKER-Tecnalia sari berezia jatorrizko dibulgazio artikuluen eta kazetaritza zientifikoaren kategorietan aurkeztutako lanen artean aukeratuko da, eta, ondorioz, gerta daiteke, artikulu irabazleak beste kategorietako batean ere saritu izana izatea.\nCAF-Elhuyar lehiaketak jatorrizko dibulgazio artikuluak saritzen ditu gainerako kategorietan. Dibulgazio artikulu orokorrak eta egilearen doktore tesian oinarritutako artikuluak aitortuko dira. Azpikategoria horietako bakoitzean, egileak 2.000 euroko sari bat eta Imanol Andonegiren eskultura bat jasoko ditu. Kazetaritza zientifikoaren atalean, lan irabazleak 2.000 euroko saria eta Imanol Andonegiren eskultura bat jasoko ditu.\nHalaber, CAF-Elhuyar sariek sorkuntzarako beka bat emango dute, 'Zientzia gizartean' lemapean. Kategoria horretan onartuko diren proiektuen helburua izango da zientzia/teknologiaren eta gizartearen arteko interakzioa erraztea. Hautatutako proiektuaren egileak 5.000 euroko laguntza bat jasoko du aurkeztutako lana garatzeko, baita eskultura bat ere.\nArtikuluak otsailaren 15era arte aurkeztu ahal izango dira, cafelhuyar@elhuyar.eus helbidera bidali behar dira, eta oinarriak hemen kontsulta daitezke.\nEl único gato que fue al espacio tendrá su estatua en París «La 'desextinción' no va a ser una revolución», dice Helen Pilcher


Bost txantxiku armagin - Oñati - Goiena.eus\nBost txantxiku armagin\nEneko Azurmendi 2016-12-14 15:16\nAne Egaña, Tiago Santana, Joseba Calvoetxeaga, Elene Guridi eta Eider Egaña Eibarko futbol taldeetan ari diren bost oñatiar dira. Kolore berberak defendatzen dituzten arren, ordea, maila desberdinetan ari dira. Aurkarien maila altuagoa den arren, asko ikasten eta gustura ari direla aitortu dute.\nBost jokalarietan esperientzia gehien duena Ane Egaña da. Izan ere, aurtengoa talde armaginean jokatzen duen laugarren denboraldia da eta bigarren maila nazionalean dihardu. "Orain dela lau urte, Bergara taldean jokatzen nuenean, nire entrenatzaile izandako batek deitu zidan Eibarren jokatzeko aukera neukala esanez. Pentsatu ere egin gabe joan nintzen. Garai hartan Euskal Ligan jokatzen zuen taldeak, baina bi urteren ostean, bigarren maila nazionalera igo ginen", adierazi du Egañak.\nTiago Santanak ere bigarren denboraldia du aurtengoa Eibarren. Gazteen ohorezko mailan ari da. "Aloña Mendin ari nintzela, urte polita egin nuen eta hortik irten zen guztia. Taldeak ligan ez zuen oso denboraldi ona egin, baina nik zortea eduki nuen eta Eibarreko deia jaso nuen. Esperientzia aprobetxatu egin behar denez, baiezkoa eman nuen", dio Santanak.\nBeste hirurei dagokienez, aurten estreineko denboraldia dute. Joseba Calvoetxeagak kadete mailako euskal ligan jokatzen du eta Elene Guridi eta Eider Egaña, berriz, kadeteen ohorezko mailan ari dira. "Deitu egin zidaten eta torneo batzuk proba modura aritu ostean, bertan geratzea erabaki nuen", azaldu du Calvoetxeagak.\nElene Guridi eta Eider Egañaren kasua bitxia izan zen. "Lehenago ere deitu ziguten bioi, torneo bat jokatzera joateko, baina nik ezin nuen, kanpoan nengoen eta. Beraz, Eider bakarrik joan zen. Ondoren, uda partean, berriz deitu ziguten taldearen parte izateko, eta biok eman genuen baiezkoa", azaldu du Guridik. Egañak, bere aldetik, gaineratu du abantaila handia dela horrelako esperientzia bat lagun bat alboan daukala hastea: "Errazagoa da jendearekin harreman berriak egiteko eta konfiantza edukitzeko. Gainera, bidaiak egiteko erraztasun handiagoa daukagu, bion gurasoekin".\nGuztiek nabarmendu dute aurkariek gehiago exijitzen dutela maila hauetan eta gogorrago jokatzen dela ere adierazi dute. Hala ere, orain artean oso gustura ari dira bost jokalari oñatiarrak talde armaginean eta asko ikasten ari direla azpimarratu dute. Datozen urteetan ere, jarraitzeko asmoa erakutsi dute.


Semalteko adituak iThemes segurtasuneko pluginari buruz hitz egiten du\nWebguneak birus ugari erasotzen dituzte modu askotan. WordPress webguneak sortutako erabiltzaileek arriskuan jartzen dute babesten duten aukera mugatuaren ondorioz eraso egiteko. Segurtasun iThemesen arabera, 30 - probio health.000 gune berri sortu dira hacked egunero egunero. Esate baterako, erabiltzaile batzuek pasahitz ahulak dituzte, trokelen bidez erraz alferrik uzteko.\nWebgunearen segurtasuna funtsezkoa da webgunearen jabea den guztietan. Bezeroak eta irakurleak webgunearen eraikuntza komertzial baten biktima izan daitezke, negozioak ospe txarrak jasotzen dituelako. Segurtasunaren aldeko apustua segurtasun arau-hauste baten ondoren baino inbertsio hobea da. The iThemes-en segurtasun-aholku erabiltzaileek beren erabiltzaile-kredentzialak indartzen dituzte eta baita funtzio aberatsen erabiltzaileen funtzionaltasun pluginak eskaintzen dituztenak ere, edizio doako edo prima gisa.\nOliver King, Semalt aditu nagusietako batek, iThemes segurtasun plugin direktorioaren ikuspegi orokorra eskaintzen du.\niThemes segurtasuna agerikoa da WordPress segurtasuneko plugin onena. iThemesek 30 eginbide baino gehiago ditu eta zure webgunea segurtasun mehatxu komunen aurka babesten lagunduko dizu. Honen funtsezkoa da iThemes segurtasuna bezeroei 4.7 rating-tik ateratzea lortzen dutela 5. Plugin honek 4 milioi deskarga baino gehiago ditu. IThemes segurtasuneko plugina nola funtzionatzen duen azaltzeko, doako edizio planoa erabil dezakezu eta hasi saioa bere panelean.\niThemes segurtasun-plugina instalatzen duzunean zure webguneko hainbat segurtasun-aukera dituzu. Lehen aukera normalean zure webgunea babesten du Brute Force Network Protection teknologien bidez zure webgunea ziurtatzeko. Popup-boto honek aukera ugari ditu:\nZure webgunearen babeskopia\nMenu hau zure webgunearen babeskopia zure egungo egoeran sortzen laguntzeko sortzen da. Babeskopiak gune osoa, datu-basea eta fitxategi mota ezberdinak izan ditzake, hala nola, multimedia fitxategiak. Beti ere segurtasun kopia hau berreskuratu ahal izango duzu edonoiz, baliteke webgunearen berrespenean zerbait gaizki egotea.\nOnartu fitxategiak eguneratzea\nEzaugarri honek wp-config.php eta .htaccess fitxategiak eguneratzen ditu.\nZure webgunea segurua\nEzaugarri honek web gunearen ezarpen lehenetsiak gaitzen dituen pluginen eta gaien artean desberdinak dira.\nEzaugarri honek itema segurtasunari esker, elementu anonimoei buruzko datuak biltzen ditu itema segurtasuneko plugin ezaugarriak hobetzeko.\nHorietako bakoitzean klikatu beharko zenuke. Amaitutakoan, automatikoki eramango zaitu zure arbelera.\nTaula: Arbelak hainbat babes ezaugarri ditu, seguru mantentzeko. Ez blokeatu zeure burua, hasi, Segurtasun egoera (Zein lehentasun lehentasunarekin, lehentasun ertainean edo Lehentasun txikiarekin jar daiteke).\nEzarpenak, Ezarpen aurreratuak, Babeskopiak eta Laguntza menua ere badira.\nSegurtasun pluginaren itema da segurtasun neurri bat, webgune askok ondo hazten dutenak. Ezinbestekoa da zure webgunearen babeskopia egitea, ezaugarri batzuk probatu aurretik. Hau da iThemes segurtasuneko pluginak gunearen gaineko eragin kaltegarriak eragin ditzakeelako, esate baterako, webgune batek egoera ezberdinetara erantzuten duenean. Segurtasun pluginek spam iragazkien aurrerapen handiak automatizatzen dituzte, baita IP helbidea blokeatzeko eginbideak ere. Ondorioz, iThemes segurtasun plugina ezinbestekoa izango da zure WordPress webgunerako.


Ez dakit - - Maxixatzen.eus\nIñigo Etxaniz 2017-11-17 13:29\n«Hemen bezela inun ez dek bizitzen!». Horixe esan zidan batek baino gehiagok atzerrira bizitzera nindoala esan nienean. Eta, hara non, hori esaten zidatenak ez ziren hain zuzen zazpi kontinenteetan hara eta hona ibilitakoak, Aizpurutxotik pare bat aldiz justu-justu pasatutakoak baizik.\nGizakiongan arlo guztietan maizegi sumatzen dudan jokabidearen adibide bat besterik ez da. Ez jakin eta ziurtatu. Gainera, paradoxikoki, zenbat eta gutxiago jakin, orduan eta konbentzituagoa izaten da norberaren sineskera.\nAzken finean, norberak usaindu, ikusi, entzun, ukitu dituen gauzen gain soilik esan dezake nolabaiteko jakintza duela. Beste guztiak zalantzaren etiketa izan beharko luke lagun, zeharkako informazio iturrietatik etorria izaki. Baina ez, zalantzan jarri beharrean eta «ez dakit» esan beharrean, sinesgarritasuna ematen diogu, gure morbo, interes edo auskalo zeren arabera.\nEskala txikian, hau da, herri mailan, txutxu-mutxuak dira zeharkako informazio iturri nagusi. «Omen huan», «omen zaukek» eta «omen dek». Hemen, gainera, gauza kurioso bat gertatzen da: beti albiste txarrak direla. «Kantzerra omen zaukek» eta «separau ein omen dituk» dira albisteen izarrak.\nEskala ertainean, hau da, eskualde, probintzia, estatu, komunitate eta abarretan, komunikabideak, sare sozialak eta abar ditugu. Denok dakigu denek inpartzialetik gutxi dutela, baina egon lasai, gure inkontzientea arduratuko da fidagarritasuna emateaz.\nEta, azkenik, eskala handia dugu, zenbaterainoko eskala duen ere ez dakigun unibertso hori. Hor, gure ezjakintasun maila desproportzionala da. Baina mugagabeko ezjakintasun horri erantzuteko sortu ziren erlijioak. Eta hemen arazoa fededunek euren sinesmena egiatzat hartzea izan ohi da.\nZergatik kostatzen zaigu «ez dakit» esatea?\nBere burua jakituntzat duenaren bidea labur geratu ohi da, beste biderik arakatzeko beharrik ere sentitzen ez duelako. Ezjakintasunaren kontzientzia dutenek, aldiz, ikuspegi irekiago bat azaldu ohi dute. Bide onena zein den ez dakitenez, berauek ezagutu eta aztertzeko joera dute. Kuriositateak bultzatutako bideetan barna, bidezidor gehiago eta gehiago ager daitezke. Eta bidea eginez konturatzen dira Sokratesek zioena egia dela: zenbat eta gehiago jakin, ezer ez dakizula jabetzen zarela. Dakizun gauza bakarra ezer ez dakizula dela. Greziako pertsonarik jakintsuena kontsideratzen omen zen, besteekin alderatuz bere ezjakintasunaz jabetzen zelako soilik.\nHorregatik, gero eta gehiago atsegin dut «ez dakit» esaten duen jendea. «Ez dakit» horrek, hasteko, umildadearen bertutea ematen diolako dioenari. Eta umildadeak bidelagun onak dakartzalakoan nago. Pentsaera irekia, jakin-mina, sosegua. Bai, sosegua diot, zeren ezjakintasunaren jabe izateak nolabaiteko lasaitasuna ematen baitu, beste aldarte bat.\nBehin musikako irakasle batek esan zidan:«Ona naizela uste dudan bakoitzean Espainian zehar joaten naiz umiltasun sendaketa bila. Eta otzan-otzan bueltatzen naiz». Futbol entrenatzaile batek ere honako hau esan omen zuen beste taldeko entrenatzaileak prentsaurrekoan bere taldea askoz hobea zela adierazi zuenean: «Denok uste dugu munduko emazterik ederrena dugula, ogia erostera ateratzen garen arte».\n«Gizateriaren arazo handiena, tentelak guztiaz ziur eta adimentsuak zalantzaz beteak daudela da», Bertrand Russell.


Bukatu da Berri Txarraken estiloen gerra\nHemen zaude -> Berriak / Bukatu Da Berri Txarraken Estiloen Gerra\nMyriam Garzia 2014-11-24\nBukatu da Berri Txarrak-en estiloen gerra\nBilbon izan gara gaur goizean (hilak 24) 'Denbora da poligrafo bakarra' (Only in Dreams) diskoaren aurkezpenean\nBerri Txarrak-ek eman duen prentsa agerraldiaren une bat. Argazkia: Myriam Garzia\nDagoeneko kalean da disko hirukoitza\nOrain arte egindako ariketa musikal zabalena, anitzena eta aberasgarriena aurkeztu dute gaur (hilak 24) Bilboko Kafe Antzokian Berri Txarrak taldeko kideek. Denbora da poligrafo bakarra (Only In Dreams, 2014) taldearen estudioko 8. lana aurkezten izan dira Gorka Urbizu, Galder Izagirre eta David Gonzalez.\n“Nondik gatozen, gure sustraiak ahaztu gabe; baina gure espektro musikala erabat zabaldu da, hazi gara, aberastu. Inork ez jakitea zer etorriko den orain, alde batetik ardura da, baina, baita ere, oso erronka erakargarria, batez ere, orain, askatasun osoa daukagulako edozein gauza egiteko. Kantuekin pozik gaude eta hori da garrantzitsuena, estiloen gerra hori amaitutzat jo dezakegu. Hau da Berri Txarrak, zailkaezina, ezin da sinplifikatu”, esan du Gorka Urbizuk taldeak egindako ahalegin bereziaren inguruan, 20 urte 20 abesti leloari iltzatutako ekimen honetan.\nInork ez jakitea zer etorriko den orain, alde batetik ardura da, baina, baita ere, oso erronka erakargarria, batez ere, orain, askatasun osoa daukagulako edozein gauza egiteko (...). Estiloen gerra hori amaitutzat jo dezakegu. Hau da Berri Txarrak, zailkaezina, ezin da sinplifikatu\nHiru EP biltzen dituen disko berriak, rockaren hiru ikuspuntu, musika ekoizteko, entzuteko eta sentitzeko hiru modu garatzen ditu, nazioarteko mailan ezagunak diren hiru ekoizle desberdinen eskutik: Venicen (Kalifornia) grabatu dute Sutxakurrak lehen EP-a, Ross Robinson (At The Drive-In, Slipknot, The Cure) ekoizlearekin batera, rockaren soinu astunak lagun dutela; bigarren EP-a, Helduleku Guztiak, Madrileko Estudios Renon grabatua, Ricky Falknerren (Standstill, Lori Meyers, Love of Lesbian) eskutik, pop doinuak nagusi dituen diskoa; eta azkenik, Coloradoko Bill Stevenson (Rise Against, NoFX, Alkaline Trio) ekoizlearengana jo dute, punk doinu azkarrak eta zuzenak biltzen dituen Xake Mate Kultural Bat, hirugarren EP-a grabatzeko asmoz.\nAurreiritziak eta beldurrak estudioaren atean utzi eta, musikalki egindako ariketa nabarmendu dute taldekideek. “Hiru ekoizle desberdinekin lan egiterakoan ohartzen zara bakoitzak duen lan egiteko moduaz, eta adi egonez gero, pilo ikas dezakezu. Hala ere, ekoizle bakoitzak du bere modua, eta, kasu honetan, ez daukate zerikusirik euren artean. Abestiek ondo egituratuta egon behar dute estudiora sartu orduko, baina aldi berean irekita egon beharra duzu, beste norbaiti zure kantuetan eskua sartzen uzteko. Ausardia behar da horretarako... Berri Txarraken estiloa erabat ezaguna bada ere, interesatzen zaiguna abesti horiek nolako soinu desberdindua har dezaketen ekoizpenaren arabera. Nik uste, disko honekin asmatu dugula”, esan du Gorka Urbizuk.\nAbestiek ondo egituratuta egon behar dute estudiora sartu orduko, baina aldi berean irekita egon beharra duzu, beste norbaiti zure kantuetan eskua sartzen uzteko. Ausardia behar da horretarako\n“Beraiek asmatu dute abesti bakoitzak behar zuen apaindura, baina abestiak erabat egituratuta zeuden, ekoizleek gainbalioa eman diote”, jarraitu du Galder Izagirrek.\nSormen prozesu luze eta gogorrean zehar, ekoizlearen arabera eta bakoitzari zegozkion abestiak konposatzen joan dira Berri Txarrakeko kideak. “Aldez aurretik zehaztuta genuen ekoizle bakoitzak grabatu behar zituen abestiak eta horrek norabidea zehaztu digu, norantz jo nahi duzun, beti ere, atea zabalik utzita, beraiek zer egingo duten zehazki jakin gabe”, adierazi du David Gonzalezek.\n“Hau ez da Berri Txarrak-en estilo desberdinak atalka biltzen dituen diskoa, baizik eta hiru diskoetan taldearen garapen bat dago, aurrerapauso bat. Letretan ere badago, ahalegin bat aurrera egiteko”, azaldu du Urbizuk.


Zabalik dago epea Bilbao Web Fest lehiaketan izena emateko. Soilik interneten banatua izan den gutxienez hiru saioko serieko edukia sortu duten pertsonei zuzenduta dago.\nBiDC Foroaren urteroko bilera\nBilbao Bizkaia D Week-en amaierako ekitaldia, BiDC Foroaren hirugarren bilera, joan den abenduaren 1ean burutu zen Azkuna Zentroan. Bileraren helburu nagusia lehen hiru urteen balantzea egitea eta 2016an egin beharreko ekintzak aurkeztea zen.\n“Cities & Design” jardunaldia\nAzaroaren 26an Azkuna Zentroan Cities & Design jardunaldiaren hirugarren edizioa burutuko da, diseinua eragiletzat hartzen duten hirien esperientzia trukatzeko. Aurten gonbidatua Helsinki da.\nBiDCko Kontseiluaren urteroko bilera\nEkainaren 30ean Bilbao Bizkaia Design & Creativity Councileko Kontseiluaren urteroko bilera burutuko da, Diseinuaren Munduko Eguna ospatzeko antolatu diren ekitaldien barruan, eta Bizkaiko ahaldun nagusia eta Bilboko alkatea egongo dira mahaiburuan. Kontseilua osatzen duten 29 antolakundeen agendan gai nagusia Ekonomiaren garapena, Jakintza eta Ikerkuntza, Merkataritza eta Hiri eta Lurraldearen zabalkundea ataletan azken urtean sustatu diren ekimenak […]\nAIM Great Britain: zabalik Bilboko, Bizkaiko eta Erresuma Batuko enpresa sortzaileen arteko lankidetza prozesua.\n2013ko ekainean, Bilbao Bizkaia Design & Creativity Councilek hitzarmen bat egin zuen British Councilekin, industria sortzaileentzako aukerak sortzeko. Akordio horren emaitza gisa sortu da orain AIM Great Britain, zeinak aukera emango baitie diseinuaren, ikus-entzunezkoen, bideojokoen, modaren eta eduki digitalen arloko Bizkaiko profesionalei 2014ko urtarriletik abendura homologo britainiarrekin proiektu partekatuak garatzeko. Aurrekaririk gabeko ekimen bat da, […]


(«Ingalaterrako Joan» orritik birbideratua)\nJoan Lurgabea (ingelesez Lackland, frantsesez Sans Terre) ezizenez ezaguna, (Oxford, 1166ko abenduaren 24a – Newark-on-Trent, 1216ko urriaren 19a) Ingalaterrako erregea izan zen 1199 eta 1216 bitartean.\nAita Henrike II.a Ingalaterrakoa eta ama Leonor Akitaniakoa zituen. Akitaniako duke izan zen aurreko urteetan; haren agintaldian geratu zen Lapurdi Akitaniako dukerriaren barnean, eta bera errege zelarik hornitu zen Baiona hiri-gutun berri batez (1215).\nFilipe Augusto Frantziako erregearen laguntzaz, aitaren eta bere anaia Rikardo I.aren aurkako saioak egin zituen, eta Ingalaterrako errege izendatu zuten azken hau oinordekorik gabe hil zenean, bere iloba Artur Bretainiako dukearen kaltetan. 1202. urtean, Filipe Augusto Frantziakoak Normandia, Anjou, Maine, Touraine eta Poitou gabe uztea deliberatu zuen, Elisabet Angulemakoa berekin eramateagatik (orduan hasi zitzaion Lurgabea esaten Frantzia aldean). Filipe Augustok Normandia konkistatzeari ekin eta Arturren esku utzi zuen gainerako lurraldeak hartzeko kargua. 1203. urtean Joan Lurgabeak berak hil zuen Artur, eta Bretainia gabe geratu zen, bertako matxinadari ezin eutsi izan ziolarik. Ondoko urteetan Normandia (1204) eta Touraine (1205) galdu zituen.\n1189an Elisabet Gloucesterkoa ezkondu zuen baina ez zuten seme-alabarik izan eta ezkontza indargabetu zuen.\n1200an Elisabet Angulemakoa ezkondu eta bost seme-alaba izan zituzten:\nJoana (1210-1238), Alexandro II.a Eskoziakoa ezkondu zuena.\nElisabet (1214-1241), Federiko II.a Germaniako Erromatar Inperio Santukoa ezkondu zuena.\nLeonor (1215-1275), Gilen Marshal Pembrokekoa eta Simon Montfortekoa ezkondu zituena.\nArtikulu hau Erresuma Batuko biografia bati buruzko zirriborroa da. Wikipedia lagun dezakezu edukia osatuz.\nIngalaterrako errege-erreginak Dinastia saxoia (871-1016) (1042-1066)\n"http://eu.wikipedia.org/w/index.php?title=Joan_Lurgabea&oldid=3748789"(e)tik eskuratuta\tKategoriak: Erresuma Batuko biografia zirriborroakIngalaterrako errege-erreginakPlantagenet leinuaAkitaniako dukeak1166ko jaiotzak1216ko heriotzakEzkutuko kategoria: Lur entziklopedietatik osatu diren artikuluak\tNabigazio menua\nOrrialdearen azken aldaketa: 11:22, 20 martxoa 2013.


Gau eta egun Abegi zabalik, kalean bizi diren pertsonak artatzeko | Tolosa\nGau eta egun Abegi zabalik, kalean bizi diren pertsonak artatzeko\n2020/04/04 | Koronabirusa\nBabes Zibileko eta Brigadako langileak materiala banatzen ari dira; atzo bertan EPI material berria jaso zen Etxez-Etxeko zerbitzua eskaintzen duten eta hilerrian lan egiten duten langileentzat eta udaltzaingoarentzat.\nIgandean zabaldu zituen berriz ere ateak Abegi zentroak kalean bizi diren pertsonak artatzeko. Hasiera batean soilik gauez, baina dagoeneko gau eta egun ari da zentroa zerbitzua ematen.\nUdalak Abegi aste honetan gau eta egunez zabaltzea aurreikusia zuen, baina irekiera aurreratu zuen tenperaturen jaitsiera zela-eta. Ostegunetik, gau eta egunez ari da Abegi kalean bizi diren pertsonak artatzen Peñaskal Kooperatibako kideen laguntzarekin, haiek arduratuko baitira zentroaren kudeaketaz larrialdiak iraun bitartean. Dagoeneko bost pertsona daude.\nOinarrizko zerbitzuak buru belarri lanean herritarren beharrei erantzuteko:\nAlarma egoeraz geroztik, udalak oinarrizko zerbitzu gisa izendatu ditu Gizarte Zerbitzuak, Udaltzaingoa eta Herritaren Arreta Zerbitzua. Guztiak buru belarri ari dira lanean herritarrei ahalik eta modurik egokienean erantzuteko eta tolosarren beharrak artatzeko.\nGizarte Zerbitzuetatik, besteak beste, kalteberatasun egoeran edota menpekotasun egoeran dauden eta behar bereziak dituzten pertsonen beharrak bideratzen ari dira, esaterako, jangela sozialeko erabiltzaileenak, Etxez Etxeko Arreta Zerbitzua jasotzen dutenenak, Eguneko zentrora joaten diren eta orain ezin duten pertsona horienak ere bai, edota indarkeria matxista jasaten duten emakumeenak. Sailetik kudeaketa lan guztiak egin ostean, elikadura bankuko erabiltzaileei, Zutani elkartearen eta orain baita ere Peñaskaleko boluntarioen laguntzarekin, banatuko zaizkie elikagaiak eskariek gora egin dutelako. Adineko pertsonen kasuan, 70 urtetik gorako pertsonei deiak egiten jarraitzen dute egoeraren jarraipena egin eta beharrak atzeman eta erantzuteko.\nUdate, Herritarren Arreta Zerbitzua, zabalik da telematikoki eta telefono bidez, tolosarren zalantzak eta kezkak argitu eta herritarrei beharrezko duten informazioa emateko. Orain artean, 300 dei baino gehiago jaso dituzte.\nUdaltzaingoa ere hainbat lan gauzatzen ari da azken asteetan, lehen egunetan arau-hauste gehiago izan ziren eta zenbait espediente zabaldu behar izan bazituzten ere, herritarrak, oro har, ondo erantzuten ari dira eta beraz, tolosarrek dituzten eguneroko beharrei erantzun dabiltza udaltzainak. Deiak jaso eta horiek artatu, kontrolak gauzatu beharrezkoa den eremuetan eta bereziki laguntza eskaini, horixe da udaltzaingoaren egitekorik nagusiena momentu honetan.\nUdaltzaingotik azpimarratu nahi izan dute, herritarren lasaitasunerako, kaleak desinfektatzeko erabiltzen ari diren produktuak ez direla etxeko animalientzat kaltegarriak.\nBabeserako materialaren banaketa Brigadaren eta Babes Zibilaren eskutik:\nTolosaldea Lanbide Heziketa Institutuan aurpegia babesteko pantailak egiten ari dira, egunero-egunero. Dagoeneko Babes Zibilak banatu ditu hainbat Iurreamendin eta zabalik dauden Tolosako saltokietan, baina eskualde osora banatzeko pantailak egiten ari dira. Horregatik, udaletik eskerrak eman nahi izan dizkiete egiten ari diren lanagatik eta beren laguntzagatik.\nHalaber, atzo iritsi zen eskualde osorako EPI materialaren bigarren txanda. Oraingo honetan, aurpegirako maskarak eta eskularruak Etxez-Etxeko Arreta Zerbitzua eskaintzen duten langileentzako, hilerrian lan egiten dutenentzako eta udaltzaingoarentzako izan dira.\nZuntz optikoa Bedaion ezartzeko lanean:\nGipuzkoako Foru Aldundiak legealdi honetan landa eremuan zuntz optikoa hedatzeko konpromisoa hartu du. Larrialdi egoera honetan, baina, udala ahalegin berezia egiten aritu da Bedaioko telekomunikazio egoera hobetzeko.\nTolosaldea Garatzenen eskutik, eta udalak ere diruz lagunduta, enpresa partikular batek Orendaindik Bedaioko erdigunera irrati uhinez banda zabala eraman du eta beraz, wifi librea eta doakoa dute erdigunean. Lan hori eginda eta instalakuntza horretaz baliatuz, orain, Bedaioko bizilagunek, beren etxebizitzetara hedatu dezakete banda zabala.\nUdala, beraz, ahalik eta modurik azkarrenean, irtenbide bat ematean ahalegindu da zuntz optikoa auzoan ezartzen den bitartean.\n2020/07/14 | Obrak, Zerbitzuak, Auzoak\nBedaioko baserrietara Interneteko banda zabala eramateko diru laguntzak emango ditu udalak\n2020/07/13 | Tolosatzen\nGaur hasiko dira Covid19ari buruzko udal aldizkari ale berria banatzen


Klimatizazio iragazkiek puntu praktikoetan arreta jarri behar dute eta errendimendu handiagoa izan behar dute - Industria Albisteak - Shanghai Sffiltech Co., Ltd.\nKlimatizazio iragazkiek puntu praktikoetan arreta jarri behar dute eta errendimendu handiagoa izan behar dute\nDenbora: 2021-07-27 Hits: 4\nAire girotuak asko erabiltzen dira. Ingurune horretan ez du axola, erabili behar dira. Batez ere aire girotuko mota asko daude, eta aldi desberdinetako beharren arabera diseinatuta daude. Hori dela eta, aire girotua aukeratzerakoan, kasu zehatzak jarraitu behar dituzu. Ikusten denez, benetako egoeraren arabera, aire girotzaileak paperik handiena izan dezake eta aire girotuak efektu hobea izan dezake. Hori dela eta, aire girotuaren aukera eta erabilera garrantzitsuagoak dira, eta aire girotuaren iragazkia horietako bat da. Iragazki mota honek paper handiagoa du\nAire girotuaren iragazki mota edozein dela ere, une zehatzen arabera ikusi beharko litzateke. Hainbat alditan behar den aire girotuaren mota desberdina da eta iragazki mota desberdina izango da. Aire girotuaren fabrikatzaile modernoentzat, aukeratu egokia eta kalitatea. Iragazki altuena da garrantzitsuena, zeregin zehatza izan dezake eta eginkizun berezia izan dezake benetako iragazketan. Hori dela eta, klimatizazio iragazkien aukeraketa benetako klimatizazio sisteman oinarritu behar da. Benetako motak eta ereduak desberdinak dira, eta guztiek forma desberdinak erakusten dituzte. Jakina, hautapen espezifikoa ikuspegi anitzetatik ikusi behar da, batez ere erlazionatutako fabrikatzaileei, eduki teknikoei eta kalitateari dagokionez. , Alderdi horietan soilik bermatu daiteke girotzeko iragazkien erabilera seguruagoa dela ziurtatzeko\nHori dela eta, alderdi horiek jarraitu behar dira klimatizazio iragazkiak aukeratzerakoan. Jakina, alderdi horiek bete nahi badituzu, fabrikatzaile profesionala ere aukeratu behar duzu. Fabrikatzaile profesionalek soilik bete ditzakete benetako beharrak eta hobeto erakutsi alderdi praktikoak. Horren efektuak, aldi berean, erabilera hobean eragin hobea izan dezake.\nForma ona, hau da alderdirik kritikoena eta garrantzitsuena ere. Hori dela eta, iragazki honen aukera dagokion fabrikatzailearen aldetik ikusi beharko da. Adibidez, SFFILTECH aukera ona da. Fabrikatzaile honek indar handiagoa du eta forma hobea erakutsi du benetako ekoizpenean. Aire girotuko iragazkiak ekoizteko bermea ekar dezake, eta, aldi berean, mota eta modelo gehiago daude, iragazki mota honen aukeraketa modernoaren alderdi intuitiboena bihurtu dena.\nSFFILTECHek eskarmentu handiagoa du aire girotuko iragazkien ekoizpenean, eta produkzio ekipamendu aurreratu modernoak ere baditu, talentu moderno aurreratuenekin bat datozenak, eta orduan ekoizten diren iragazkiak oso onak dira edozein dela ere. , Forma hobea erakutsi du, eta aire girotuko iragazkientzako zerbitzu ugari ere eskaintzen ditu, batez ere saldu aurreko eta saldu osteko zerbitzuak ere emaitza hobeak erakutsi ditu. Saldu osteko zerbitzuak eskaintzen dituen zerbitzuak alderdi asko biltzen ditu. Adibidez, mantentze lan profesionala oso ondo egiten da eta benetako mantentze lanetan emaitza hobeak ere erakusten ditu. Aldi berean, mantentze zerbitzuak ere eskaintzen ditu. Mantentze zerbitzuetan langile profesionalak ere badaude. , Eta lotutako osagarriak fabrikatzaile profesionalek ere bat datoz\nAURREKOGarbitu al daiteke egunero erabiltzen den aire girotuaren iragazkia?\nNEXTZein dira industria iragazkiak aukeratzeko erreferentzia datuak


Udalekuetako begiraleek formazio saioa egingo dute bihar, nobedadeekin - Aramaio - Goiena.eus\nUdalekuetako begiraleek formazio saioa egingo dute bihar, nobedadeekin\nJokin Bereziartua Lizarazu 2013-06-14 13:00\nUdalekuak uztailaren 10etik 23ra izango dira eta aurten 98 umek eman dute izena, iaz baino 17 gutxiagok. 3 eta 12 urte arteko haurrendako udalekuak dira eta bi astetan zehar denetariko ekintzak egingo dituzte, 10:00etatik 13:00etara. Bederatzi begirale arituko dira lanean, guztiak aramaioarrak, eta bihar goizean egingo dute derrigorrezkoa den formazioa saioa.\nSaio horretan helburuak, baliabideak eta segurtasun arauak jorratuko dituzte besteak beste. Era berean, aurtengo formazio saioan nobedade aipagarri bat izango da begiraleendako.\nTxatxilipurdiko ordezkari batek Arrasateko ludoteketan martxan jarritako Berramesten proiektua azalduko die begiraleei, umeen autonomia lantzeko. Aldi berean, haurrendako aproposak diren espazioak berreskuratu nahi dira proiektu horrekin.\nAna Muñoa arduradunak iragarri duenez, hilaren 22an beste saio bat egingo dute egitaraua "erabat" zehazteko. Iazko ekintza arrakastatsuenak izan ziren Otxandioko igerilekuetara egindako irteera, Sanferminetako entzierroa, Pablo Beitiaren txanpon bildumaren erakusketa eta gaileta-tailerra.


Bularreko minbizia da, larruazalekoarekin batera, emakumeen artean ohikoena den minbizi mota. Azkar detektatzea eta diagnostikatzea funtsezkoak dira hilkortasunari aurre egiteko.\nPazienteen osasun-arreta hobetzea eta bularreko unitate funtzionalen baliabideen eta ezagutzaren kudeaketa erraztuko duten produktuak eta zerbitzuak garatzea. Unitate horiek hainbat arlotako profesionalen diziplina anitzeko talde batek osatzen ditu, eta astero biltzen dira kasu bakoitzari buruz erabakitzeko.\nProiektu honen helburu nagusia software-ekosistema bat garatzea da, diagnostikoa eta erabakiak hartzea erraztuko dituena eta erabaki klinikoen euskarri izango dena. Helburu hori honela banakatzen da:\nBularreko minbiziaren kasuetan, informazioaren diziplina anitzeko koordinazioa eta kudeaketa hobetzea.\nInformazio-iturri berriak ustiatzea\nOhiko azterketen irudien informazio baliotsua ustiatzea\nBularreko kirurgia kontserbatzaile baten ondoren balizko emaitza estetikoak diagnostikatzeko tresnak garatzea.\nEskura dauden aukera terapeutikoen aniztasunari buruzko erabakiak hartzeko laguntza ematea.\nPazientearen eredu digitala duen sistema, erabakiak hartzeko datu garrantzitsuak modu egituratuan txertatzen dituena. Gainera, irudiak aztertzeko tresnak erabiltzen dira, bularraren ehuna eta tumorea ikuspuntu anatomiko eta funtzionaletik karakterizatzeko. Ondoren, bildutako datu guztiak sistemak prozesatu eta aurkezten ditu, ebidentziaren eta aldez aurretik ezarritako irizpide klinikoen arabera. Horrela, sendagileek paziente bakoitzaren tratamenduei eta jarduera-ildoei buruzko ikuspegi integrala izaten dute, modu pertsonalizatuan.\nProiektuaren partzuergoak, Vicomtech buru dela, Onkologikoa, Bilbomática, Eresa eta Sistema Genomikoak, Espainian, Arivis AG, Alemanian, Assistance Publique - Hopitaux de Paris eta INSERM - LIMICS Frantzian, Medical Innovation and Technology Grezian, Ulster University Erresuma Batuan eta Housthoon\nDesiree proiektua Europar Batasunaren Horizon 2020 programaren bidez finantzatu da (690238 zenbakidun akordioa).


Iraultzaren identitate-arkitekturak ez du mugarik - Aberriberri bloga\nAsteartea, 25 urria, 2016\n25 urria, 2016 25 urria, 2016\nArnaldok Udako Euskal Herriko Unibertsitatean emandako ordubete pasatxoko hitzaldiaren gainean hausnarbidea ireki asmo dut lerro hauen bidez. ENAMen estrategia zein berorren atzealdeko oinarri-diskurtsoari erreparatu ohi diogunok, badakigu, ondo jakin ere, delako diskurtso hori betiere bi mailatan, bi planotan, garatu izan dela. Bateko, zin-zinez euskarri eta eragile izan dituzten txosten/agiriak sortuz joan dira, koherentzia handiz, eta betiere artikulatuz bat bestearen segidan, beren erakundearen jarduna zedarritzeko historiaren joan-harian; Agiri horiek ENAMen estrategiaren nondik-norakoaren gida izan dira, erakundearen goi erpineko buruzagi gutxik erdi isil-gordean hausnartu-diseinatuak eta gerora mugimendu osoari zabalduko zaizkionak. Besteko, bigarren maila batean, aurreratu moduan, aipatu lehenbiziko diskurtso-agiri horien euren jendartearentzako egokitzapena izan dugu, ulergarri, baina, batez ere, gauzagarri eta finean eta zinez estrategia burutua izan dadin.\nBi diskurtso hortaz, elkarren osagarriak, bigarrena lehenengoaren koherenteki menpeko, baina biak ezinbestekoak; lehenengoa, estrategia aldez edo moldezekoa izan ez dadin eta bai, aldiz, globala eta ondo neurtua iraganadiarekiko zein geroaldiarekiko; bigarrena, aldiz, segi-segituantxe euren jende-masak beretu ahal izan dezan eta martxan jarriko duena. Lehenengoa, elitearen ohiko mintzamolde jaso eta oso ideologizatuaren erasanez, lehen begiratuan ilunagoa eta gehienetan edo eskuarki iritzi publikoak behar beste aintzat hartu ohi ez duena, baina finean euren norantzaren zein ibilbide-zerumuga argitzeko gakoak luzatzen dizkiguna. Bigarrena ordea beti izan ohi dugu hizpidera ekartzen duguna edo ekarri nahi izaten duguna, nonbait, bertantxe erakutsian, eta ezin argiago, gako guzti-guztiak baikenituzkeen.\nHonakoan, orain hausnargai dakardan Arnaldoren udako hitzaldi honetan, erdi-bide batekin egingo dugu topo. Ez dugu egia-egiatan lehen-mailako diskurtso horien baitako hitzaldi hau; izan ere, ezin publikoagoa izan genuen, intereseko izan zezakeen oro entzule joan zitekeen-eta; baina bai, bestetik, lehen-mailako horien zantzu zenbait izan zitzakeena: behe-mailako diskurtsoarekiko distantzia-tartea, iluntasun- edota ulergaiztasun-kutsu aipatu hori, publikoki orduantxe, eta egun ere, plazaratu ez dituzten hainbat asmo/egitasmo (bere-berean bederen ez) zerabiltzana. Erdi bidean, bi diskurtso plano horien artean, hortaz geratzen zaizkigu Arnaldoren orduko esanak. Benetan intereseko derizkiot, akaso bere “erdi-bideko” izate horetan, aipatu bi diskurtso-mailetako elementuak barnebiltzen dituelako, eta bietako elementuak, erakundearen barne-baitakoak bateko, eta, kanpora begira, Sortu edo Bildu koalizioarenak, besteko, agertuz joango zaizkigulako hitzaldian zehar.\nIntereseko iritzi ere deritzot, ENAMen egungo eta azken urteotako egoera berezia dela eta. ENAMek berrogei urteko borroka armatuaren ostean aparteko egoera batera egingo zuela ez zukeen inortxok ere jarriko zalantzan bere garaian. Errealitatea baina, suertaturiko gerkariak baina, hasiera batean eurek begiztatu uste zuten oso bestelako bidetik joan egin dira: PP PSOEren ordez Madrilgo gobernuan egon izana, presoen auzia, gatazkaren ondoriengatiko erantzunkizunak, eta, batik bat, krisi ekonomikoaren jipoia zein horren ondotiko Podemosen agerpen berria. Arnaldok berak garbiro aitortuko digu hitzaldian. Inolaz ere espero ez zituzten gertakari hauek guztiek nolabait edo beste jokoz kanpo utzi du ENAM. Bestalde, eta esandako hori aintzat harturik, denetariko jarrerak eta mintzamoldeen lekuko izan gara azken urteotan, kanpainan eta horren aurretikoetan, zein egungo egunetan, ENAMi dagokionez.\nPertsona, eskenatoki eta unearen arabera oso diskurtso eta sintonia ezberdinen lekuko izan gara; gehienetan lasai antzean agertu izan zaizkigu, onbera itxura eman asmotan, areago ere kanpainan, non gehientsuenetan Urkullu gailendu izan deneko zentralidade horretan euren leku/lekutxoa bilatu nahian-edo bailebiltzan jardun baituten; baina, horren kontrast, betidaniko Ezker Abertzaleko diskurtso ohikoari eutsi diotenak ere agerian izan ditugu, betiko gogortasunez, tono mehatxatiz eta borroka-gogoz. Anbibalente jardun zaizkigu, anbibalentzia ez ohikoaz, eta oso bat egin duena jada beraiengana pilatua genuen mesfidantza historikoarekin. Interes handiko beraz, nire ustetan, eskuarteko Arnaldoren hitzaldi honako hau, gutxienez zertan dabilen edo ibil daitekeen ENAM zertxobait argitze aldera. Hel diezaiodan hartaz berorren mamiari.\nHitzaldia entzuten badugu, zerak, zera ez-ohikoak, harrituko gaitu hasteko eta behin, Arnaldok darabilen errealismo hutsa. Hasieran zeharo harriagarria izan dakiguke hein horretan. Ohiko diagnosi triunfalistatik ez zaio zantzu txikienik ere oraingoan somatzen bere hasierako diagnosian. Izan ere, hor, “porrotean”, bere literal-literalean aitortzen ez badu ere, baina “huts egite” nolabait aitortu delakoan oin hartuko du gerora bere diskurtsoaren asmo-proposamenak. Arnaldoaren sei urte eta erdiko kartzela-egonaldia, errealitate politikotik absente egon deneko denbora-tarte hori, oso adierazgarria egin dakiguke ikusteko nola zeuden gauzak bera kartzelan sartu aurrez -eta zer-nolakoa zen ENAMen epe orduko ertainera begirako estrategia-, alde batetik, eta, bestetik, zer ezin aurre-pentsatuzko egoera topatu zuen Arnaldok irtendakoan. Halatsuko irudipena luzatu digute bere hitzek. Ezker Abertzaleak borroka armatuari etena ematearen aldeko hautu egin zuen motibo ezberdin, politikoak, etikoak eta beste, tartean zeudelarik, baina, lehenengo eta bat, eta oroz gain, gatazka areagotzeko asmoz egin zuen bakearen alde.\nAitorraren mamian sartu aurrez, aurrena eta labur-labur, erabakiaren sujetoaren gaineko anbigotasunari erreparatuko nioke nik; bere hitzetan ez da ETA inondik ere agertzen, izan ere, Ezker Abertzaleak egin zuen delako hautua (izan zitekeen ETAri eginiko eskaera moduan, ezin esan baina susmagarri samarra ez dirudikeenik). Orain hori alde bat utzirik, “gatazka areagotzeko” asmo horretan jarriko dut azpimarra. Izan ere, gerora, bere kartzela-egonalditik aterata, zeharo bestelako errealitatearekin egiten du topo. Bere esanetan, gatazka areagotu ez, hurrik eman ere, areagotu ez, lasaitu hanbesteraino non gatazka kasik desaktibatua, kasik desagertua zegoelako irudipena hartu baitzuen Arnaldok kartzelatik irtendakoan. Halaxe hauteman zuen berak egoera. Kontraesankor samarra izan liteke, dena den, bere balioespen hau neurri batean; izan ere, desagertu hurren den gatazka hori aitortzearkin batera, zera ere diosku, frustrazio handi batek bizi gaituela, frustrazio sakona bizi duela euskal jendeak, kasik existentziala. Gatazka izan edo ez, ukatzen ez duena zera da, diseinaturiko estrategia gainbeheran ez zegoenik, ez dagoenik. Gauzak ez ziren inolaz aurrez pentsatu moduan irten, hori argi eta klar aitortzen digu.\nSegidan, bere ustetan, porrot horren zergatikoak azaltzera animatzen da. ENAM erantzunkizun gabe uzten ez badigu ere, berehalakoan bizitako inguruabarrean arkituko ditu behar dituen desenkusak. Krisialdian malgutasuna falta izan zaie, aitortzen du. Baina horrekin batera zera gehituko du, ez dela batere samurra zeukaten gida-orriari malgutsuna ematea, noiz, eta urte horietarako berrogei urteko borroka armatuari eman beharreko aterrizajea buruan zutenean. Hori zuten buruan, eskenatokia ezin bereziagoa, historikoa, inoiz berriz ere errepikatuko ez zena. Hori horrela, esan behar da errealitatearen nondik-norakoa ez zutela batere aldeko izan; izan ere, gogor jo zuen krisialdiak bere jendearen zati handi baten lehentasunak errotik aldarazi zituen.\nEurek, aurrez diseinaturiko gida-orriarekin agian tematurik aritu ziren eta, bestetik, gizarte-egoerak oso bestelako behar-eskakizunak izan zituen. Ez zuten jakin egoeraren kontradikzioak euren alde kudeatzen, iragan eskenatokietan ohi zutenez. Hori gutxi ez, eta Ezker Abertzaleak inoizkorik botere instituzionalik handiena lortu, aurrez espero gabe gainera lortu, eta eskazizun ustekabetsu horiei erantzuna ematen jakin ez. Horrekin batera ere, Arnaldok zamatsu derizkio presoen auziari eta gatazkaren ondiorioengatiko erantzunkizuna soilki euren bizkar jartzeari. Faktore horiek aipatzen baditu ere, hitzaldian ondo sarturik dagoenean baina, beste zergatiko bat ikusarazten du: Ezker Abertzaleak proiekturik ez eduki izana, independentziarako proiektu konkreturik mahaigaineratu ez izana azken urte hauetan.\nHonaino dena nahiko normala. Diagnosi bat, diagnosi onargarri bat. Saltoa dena den horren ondotik etorriko da. Aipatu azken sei urteetako eskenatoki hori momentukoa eman zezakeen, iragandakoa jada, berriz ere bere horretan emango ez zela eta hortaz, behin igarota, ENAMek lehengo nazio-estrategia antzeratsukoetara bueltatzerik izango zuela. Ez dirudi baina Arnaldok hala dakusanik. Eman den, eta deskribatu duen eskenatoki horri egonkor baiteritzo, aro zeharo berri batekin lotzen du eta. Hor datza zin-zinez, gutxienez lehenengo itxura batean, Arnaldoren esanen berritasuna eta artikulo honetara erakarri nauena. “Orain arteko bat eta hemendik aurrerako bat”en aurrean gaudela deritzo Arnaldok. ENAMen gaurdainokoa erresistentzia-estrategia izan dela diosku; berrogei urte hauetan gaindi ENAMk estatuari aurre egiteko erresistentzia-estrategia bat gauzatu behar izan du. Hemendik hara, badirudi, egoera berriak hala beharturik, estrategiak orainokoa guztiz ez bezalakoa izan behar duela; orain, erresistentziatik “estatu-proiektura” igarobidea egin behar dugula berandu baino lehen esaten digu Arnaldok. Orain artean esandakoetan ez dirudi aldaketa handiegiaren aurrez aurre gaudenik. Berritasuna baina ez datza hainbeste independentziarako estrategia argi eta irmoaren alde egite horretan, berritasuna “estatu-proiektu” horren zer-nolakoan datza.\nHorren harira, nazionalistoi ulergaitz samar egin dakigukeen zerbaitekin egingo dugu topo oraingoan. Arnaldo guretzat anbibalente diren usteen artean mugituko zaigu. Alde batetik, estatuen beharra, eta berori eraikitzearen aldeko apostua, entzun eta esan ohi denaren kontra, zeharo baliagarria dela, zeharo gaurko, eta, menpekotsunak menpekotasun, beroiei nolabait aurre egiteko forma bakarra estatu propio bat izatea dela azpimarratuko digu irmokiro. Baina, bestalde, eta hortxe datza hain justu guretzat zailskoa dena konprenitzeko, zera aldezten digu ezin argiago: estatu horrek eraiki beharreko identitate berri bat izango duela ardatz. Ezin argiago adierazten du. Identitate berri delako hori ez da izango abertzale batek orain artean burutan hartzen duen horrekin loturikoa, ez. Guztiz eraiki beharrekoa da. “Denon artean”, esango digu behin eta berriz. Denon artean eta aldarri askok eta identitate denetarikoek harantz bultzaturik. Identitate berri delako horren inguruan, oraindik existitzen ez denez eta eraikitzeke dagoen aldetik, ez digu ezer aitortzen. Eduki gabeko eman lezake.\nBeste anbibalentzia bat azalarazten digu honakoan ere; izan ere, “identitate epikoa” deritzon hori (ENAMek ibili ohi duen eta euren borroka-ibilbidearekin lotuta dagoen identitate historikoa, uste izatekoa da) barne-hartuko du identitate berriak; Arnaldoren beste adierazpen batzuetan, aldiz, eta horratx anbibalentzia, ematen du identitate epiko delakoa gidaria izango dela, beste identitateen gaineko “izar-identitatea”, nonbait. Edonola ere, atzeraxeago eginez, identitate eraiki beharreko horrek dakarkigu berritasuna.\nIdentitate berri horretaranzko eraikibidera zerak bestek ez gaitu erakarriko: estatu propioaren beharrak. Zer-nolakoa izango den berdin dio, erabakitzear eta eraikikizun. Identitateen estatu bat izango da, identitateen arteko estatu bat. Berorretara, estatu-beharrak, instrumento gisa, erakarriko ditu ezin zenbatu ahala tokitik eta asmotik etorritako jendea, ekologiatik dela, femenismotik dela, euskal nazioduna izatetik dela…Honen harira, zedarri argi bat nahi du erakutsian jarri Arnaldok, independentzia zin-zinez aldarrikatzeak zedarritzen dituela euren prozesuan parte-hartuko dutenak eta kanpo geratu beharrekoak. Hor jada irizpidea ez da izango euskal abertzalea izatea edo ez, hor independentziaren aldekoa izateak edo ez hartzen du inportantzia.\nIzan ere, errespetu handiz, estraineko aldiz apika, hitz egiten du independentzia berehalakoan bilatzen ez duen abertzaletasunari buruz, baina esanez argiro berori ez dagoela beren trenera deitua. Honen kontrast, zeraxe ere diosku, estatu-proiektu delakoan are Espainiako Estatuarekin gustora ez diren espainolak ere daudela deituak; bere esanetan, identitateak identitate, eta aldarriak aldarri, Espainiako Estatua sekulan ez dela demokratizatuko uste duen oro dago deitua “identitate-proiektu” deituriko honetara. Berori, behin eraikita, zerotik eraikitako identitate berri hori, “identitate txapela” (Arnaldoren hitz berberetan) izango da eta, berorren pean, beste anitz idetitatez osaturiko gizarte bat izango dugu.\nOrain artekoan bere hitzaldiaren mamia aurkeztera bestera ez naiz mugatu, norbakoitzak bere ondorioak atera ditzan. Jarraian, lerro urri-gutxi batzuetan nire balorazio labur-laburra.\nDimentsio sozialari, sozioekonomikoari, eman nahiriko garrantzia erdi-somatzen da atzealdeko asmo-intentziotetan. Independentziarekikoan (Arnaldok zerbait oso konkretu eta praktikotzat jotzen badu ere, oraingoz utopiko izateari ezin utzi dion hori), haranzko bide nahasiari dagokionez, ez du amore eman nahi ENAMek, berrorren lorbideari darion energia anti-sistemari ez deritzo gutxiesgarri oraingoan ere Arnaldok. Gauzak ikuspegi horretatik ez dira hainbeste aldatu, zahar-berri nolabait, nahiz eta Arnaldok berritzat azaldu nahi digun. Podemosen parte-hartze berriak panorama zeharo aldatu dio Ezker Abertzaleari. Hor dago koska, hor azaltzen da lenguai-kategoria berri hauen gutzien zergatia. Gaurdainokoan bere parrokianoak ziren ezker muturreko ez-abertzale zenbaitek, egun, Podemosen eskaintzan ikus dezake gogobetea bere nahi politikoa. Arnaldok, hitzaldian ere zenbaitentan argi adierazirik, zeraren beharra aldarrikatu nahi du: ez dagoela deusik lortzerik, sozial-arlotik soilik borrokatzen bada (Podemosi hori leporaturik), ez dagoela ezer burutzerik Espainiako Estatuaren jokaleku anti-demokratikoan. Ondo daudela Podemosen asmo onak, esango digu, baina ez daudela lurzoru egonkorretatik planteatuak.\nArnaldoren hitzaldiko esanen berritasunaren gainean azpimarra jarriaz aurreratzen nuen artikulo honek eragin lezakeen interesa. Honaino ailegatuta baina, jantzi ezberdinez, baina muin-muinean lehengo beretsuan ikusten dugu diskurtso hau ere. Podemosen agerpena, ezin uka, da berez panorama aldarazi diona ENAMi. Arnaldok alde horretatik ilun dihardu hitzaldi honetan, ilun, ezen eskenatoki berri bati buruz ari zaigunean, bere soilean aurkezten batigu, bere soilean, eta zin-zinetan zer dela medio eman den eta benetan zertan den eskenatoki berri hori esan gabe. Badirudi ezkenatoki berri horrek, nahi adina berri izanik ere, ENAMek Podemosekin duen lehiarekin duela zerikusi handia. Hor, lehendabiziko aldiz, ENAMi itsasontzian ezkerretik, sozialarenetik, agertzen ari zaio ur-isuria; orain ideologia-frente bitan jardun beharrean daude ezinbestean; bateko, ohi dutenez, EAJ nahasi nahian ibili beharko dira naziogintza dela eta ez dela; besteko, euskal nazio eta identitatea oztopo izan dadin sahiestu nahian-edo, estatugintza arraro berri bat saldu beharrean jardun ere beharko dute, horrela ezkerretik pairatu duten isuriari hesi jarri asmoz. Betiere, eta beti ohi dutenez, independentziaren aldarrikapenean, haranzko bidean edota bide-itxurapean, hor oraingoan forma-janzkera aldatuxepean bada ere, hor lehengo berean darraite. Hausturan edo hausturara bidean izugarrizko iraultzarako energia ikusten dute, beti ohi dutenez.\nHalabeharra izan da Podemosen agerpena ENAMentzat, baina baita aukera berri bat ere. Podemosen esku-hartze berriak makaldu dituela eman dezake. Baina horretaz gain, aukera berri bat ireki die. Halabeharra eta aukera da hortaz eurentzat egoera berri hau. Aukera, beren barne-muineko proiektu iraultzailea inoiz ez bezala agerian eta ikusgai jartzeko. Podemosek nolabait egungo instituzioetiko askapenaren gaineko diskurtsoa mahigaineratu du, politikoki zuzena bihurtu du. Horrek ENAMi bere agenda iraultzaileaz argiro hitz egiteko aukera ireki dio. Orain darabiltzan bi identitate horiek, epikoa (bere borroka historikoak eraiki eta pilatu duena) eta eraiki beharrekoa (haustura jomugan duena, eta bere buruari inongo aurrebaldintzapen identitariorik jartzen ez diona), balio handiagoa hartzen dute egoera berri honetan.\nHasteko eta behin, oso interesgarria euren parrokianoei euren forma anti-sistema behingoagatik ezin argiago erakutsian jartzeko aukera historikoarekin egin dutelako topo. Bestetik, oso interesgarria ere, Podemosek irekitako bidean leku polit bat ikusten dutelako. Podemosek diskurtso berri baterako bidea ireki dio ENAMi. Oraindik Euskal Herrian Podemos lehiakide izanik ere, baita etrategia-bidelaguna ere, ENAMek, kikildu ez, eta hausturarako identitate eraikuntzan bere eskarmentu historiko guztiaz gailentzea espero duela iruditzen zait niri. Bukatzeko esango nuke guretzat ere aukera ezin hobea dela hau; izan ere, orain ezin agerikoago agertu zaigu ENAMen benetako izaera, batzuok urteetan eta urteetan esana bagenuen ere.\n11:27 25 urria, 2016\nOso artikulu argigarria.\nEgia esan entzuna nuen lehendik Arnaldoren hitzaldi hau baina nire ustez artikulu egileak oso ondo laburbildu du bere mamia.\nLehenik eta behin Arnaldok bere masei botatzen dien errieta: ni gartzelan egon naizen bitartean eta ETAk bere ibilbide armatuari utzi egin dionean ez da bete mugimenduak burutu nahi zuen asmoa: gatazka areagotzea, liskarra zabaltzea.\nBestalde, ezker iraultzailearentzat, Arnaldoren ahotan, euskal nortasuna Groucho Marxentzat printzipioak bezalako gauza bat dira; ez bazaizu euskal nortasuna gustatzen beste bat aterako du Arnaldok bere sonbrerutik.\nAzken finean, bi ardatz ideologikoak, etengabeko borrokarena, liskarra goi helburu bezala duena. Bestetik, euskal nortasuna ibilbide gatazkatsu horren bigarren mailako faktore, itxuratu eta desitxuratu daitekeena ezker iraultzaileko buruzagien mandatuz.\n12:05 25 urria, 2016\nArtikulo honen harira (hitzaldiaren harira), bi gauza dira nire ustez azpimagarriak:\n1) Nola ENAMentzat “Euskal zera” interesgarraia izan den eta den haustura instituzionalerako bidea irekitzen duen heinean.\n2) Nolatan, haustura delakoa behin borroka-gako bilakatu dela, era egokorrean, haustura bera dela “Zera guztia”, zerizan, izaera nazionala bera zeharo ahaztua edo bazter utzita.\n12:09 25 urria, 2016\nAdos Geyme, gainera, orain, artikulogielak dioen moduan, haustura instrumentotik balorera (edo horizontera) pasa da ez bakarrik motibo estrategiokoengatiktatik (edo konbikzioengatiktatik), baizik eta Podemosek iraultza-frente ireki berriak hala behartuta.\nENAMen igitaia eta mailua(e)k dio:\n12:12 25 urria, 2016\nInoiz baino ageriago ikusi zaie orain ipurdia ENAMeko hauei.\n12:17 25 urria, 2016\nArgi dago Podemosen arrakastak ezker iraultzailea bere belarri espainola agertzera deliberatu duela.\nGarai batean ezkutuan ala goi mailan esaten zirenak orain ohiko diskurtsoa bihurtu nahi dute, ea joan zaien artaldea beren kortara itzularaziko duten.\nEra berean, Podemos da beren aliatua eta bertatik lortu dezakete ezetza eta zaputzaren frontea.\n12:32 25 urria, 2016\nProblema zen Espaina, orain ez omen. Argi adierazten du Arnaldok hitzaldian. Entzuterik baduzue, ikusiko duzue nola momentu batean zeraxe dioen: identitate berri horren barruan, “euskal” edo euskararekin loturiko identitatea batzuok ez dute konpartituko, baina hori ezin da problema bat izan. Estatu-beharrak batzen gaitu, motibo oso ezberdin tarteko. Zera ere esaten du, euskara eta zera hori bestela ikustera irakatsi beharko diegu gure historikoei, pedagogía egin beharko dutela.\n14:57 25 urria, 2016\nOso artikulu interesantea.\n“Hi etxeako”, “hi aberrirako”, “hi euskerarako”…., ez horiek hiretzako. Hori da ENAMek apurtu nahi izan digun izaera. Bere xedea: guztia, erabat frakasatu duen, iraultzarako.\n15:09 25 urria, 2016\nNi oso lasai nago. Gure politikariek gu zaintzen gaituzte .\nPingback-a: Joxe Azurmendiren HIZKUNTZA, NAZIOA, ESTATUA liburuaren harira | Aberriberri bloga\nPrevious post Los votantes\nNext post De la abolición foral a hoy 177 años


Etorkizuneko Gipuzkoa eraikitzen hasteko aurrekontuak aurkeztu ditu Foru Aldundiak\n31 URR 17\nGipuzkoako Foru Aldundiak gaur aurkeztu du 2018rako bere aurrekontu proiektua: 856,5 milioi euro, hau da, aurten baino 18,6 milioi euro gehiago (%2,2ko hazkundea). Etorkizuneko Gipuzkoa eraikitzen hasteko aurrekontuak dira, esan du Markel Olano diputatu nagusiak. Foru erakundeak agenda politiko berria aurkeztu zuen irailean, Etorkizuna Erakiz programaren testuinguruan, eta 2018ko aurrekontuak bideorri hori exekutatzeko erreminta da.\nHonela, ekimen honen aterkipean kokatzen diren proiektu estrategikoak aurrekontuen “lehentasunen” artean kokatu direla azpimarratu du Olanok, ekonomia sustapena, gizarte politika eta zerga iruzurraren aurkako borrokarekin batera.\nDiputatu nagusia gaur goizean agertu da Donostian, Jabier Larrañaga Ogasun eta Finantza foru diputatuarekin batera, ekimenaren xehetasunak plazaratzeko. Aurretik, Gobernu Kontseiluaren onespena jaso du proiektuak eta ondoren Batzar Nagusietan izan da Olano, ekimena Eider Mendoza presidenteari eman eta batzarkide taldeekin partekatzeko. Foru arduradunek nabarmendu dutenez, 2018koa kontuan hartuta, hirugarren urtez jarraian haziko da Aldundiaren aurrekontua. “Ekonomia indartzen doan heinean zerga bilketak gora egiten du, eta horrek eragin zuzena du erakunde publikoen erabilgai dituzten baliabideetan”, azaldu du Olanok.\nGuztira, aurrekontu proiektuak 10,4 milioi euro aurreikusten ditu etorkizuneko Gipuzkoa eraikitzeko proiektu estrategikoetara, Etorkizuna Eraikiz programaren testuinguruan kokatzen diren ekimenak. Esaterako, zibersegurtasun industrialeko zentroa edota Pasaiako zahartzaroaren arretako erreferentziazko zentroak daude estrategia honetan. “Hitzak eta ekintzak: orain arte Aldundiak martxan jarri duen agenda politiko berriaren edukiak xehatu ditugu eta, orain, proiektu hauek guztiak gorpuzteko garaia da”, nabarmendu du Olanok.\nProiektu estrategiko hauekin batera, ekonomia sustapena, gizarte politika eta zerga iruzurraren aurkako borroka dira 2018rako foru aurrekontuaren lehentasun nagusiak. Gizarte politikari dagokionez, datorren urtean ere “inoiz baino baliabide” gehiago bideratuko dira esparru honetara, aurtengo zuzkidurari beste 13,3 milioi euro gehiago batuko baitzaizkio datorren urtean. Hau da, aurrekontuaren ia erdia (%47,48) zerbitzu sozialei dagokie eta biztanleko 525 euro inbertituko ditu datorren urtean Foru Aldundiak esparru honetan. “Europa mailan, gizarte ezberdintasun gutxieneko lurraldeen artean kokatu nahi dugula esan ohi dugu eta horretarako funtsezkoa da gure gizarte babeserako sisteman inbertitzen jarraitzea”, azpimarratu du diputatu nagusiak.\nAgertoki ekonomikoari erreparatuz, Olanok irakurketa baikorra egin du eta Gipuzkoako enpresa ehuna babesten jarraitzea aldeztu du. “Legealdi hasieran ia bikoiztu egin genuen Ekonomia Sustapeneko departamentuaren aurrekontua eta martxan jarri genuen Ekonomia Suspertzeko Plana, 200 milioiko inbertsioa gure ehun ekoizlea indarberritzeko”, gogoratu du Olanok, arlo ekonomikoan Aldundia egiten ari den apustua berretsiz. Azkenik, zerga iruzurraren aurkako borrokak ere lehentasunen artean jarraitzen, arlo honetako “giza baliabide eta euskarri teknikoak” hobetze lanetan ari baita foru erakundea.\nGHK eta Bidegi\nGastuari erreparatuta, ia departamentu denetan jazo dira hazkundeak. Aldaketa nagusiak Ogasun eta Finantza departamentuan eta Bide Azpiegituretan daude. Foru Ogasunari dagokionez, 11 milioi euroko hazkundea aurreikusten da, baina hauetatik 9 milioi aurreko foru Gobernuak GHKn utzitako nahastea konpontzeko erabiliko dira. Izan ere, duela bi legealdi, Europako Inbertsio Bankuak mailegua eman zion Gipuzkoari hondakinen kudeaketarako azpiegitura eraikitzeko; pasa den legealdian, ordea, proiektua gelditu eta maileguaren zati bat beste ekimen batzuetan erabili zen. Orain, Ogasuneko departamentuaren 9 milioi euroko zuzkidura gehigarriak arazo hau konpontzea du xede.\nBide Azpiegituren departamentuari dagokionez, beherakada azaltzen du Bidegiri kapital handitzerik egin beharrik ez izanak. “Pasa den urtean 21 milioi bideratu genituen foru sozietate honetara Antzuola-Bergara errepidearen proiektua bultzatzeko. Aurten, ordea, Bidegi gai da bere kabuz ekimena finantzatzen jarraitzeko”, azaldu dute foru arduradunek, Bidegi ereduaren sendotasuna nabarmenduz. “Efektu finantzario hau alde batera utzita, Bide Azpiegituretako departamentuaren aurrekontua hazi egingo da”, azaldu du diputatu nagusiak, hazkunde horren helburua lurraldeko errepideen mantenua izango delarik.\nSarrerei dagokionez, eta azkeneko Herri-dirubideen Euskal Kontseiluan onartutakoaren arabera, Gipuzkoako Foru Aldundiak 4.868,6 milioi euroko sarrerak aurreikusten ditu 2018an. Banatzerako orduan, zatirik handiena Eusko Jaurlaritzari dagokio, 3.173,2 milioi jasoko baititu; Aldundiak, bere aldetik, aipatutako 856,6 milioi euroak izango ditu eta udalek, berriz, 488 milioi, inoizko zuzkidurarik handiena. Estatuak, azkenik, 351 milioi euro jasoko ditu Kupoaren bitartez.


Esteribar | Alkatearen Agurra\nEsteribarko alkatea naizen aldetik, bizilagun guztiak agurtu nahi ditut, bai eta bertara modu fisikoan edota birtualean hurbilduko zaizkigun pertsona guztiak ere. Espero dut webgune hau erabilgarria izatea, bai gure ibarra ezagutzeko, eta baita gure eskualdeak eskaintzen duen turismo-arlo erakargarriaren berri izateko ere. Era berean, desio dut weba tresna egokia izatea udal jardueraren eta albisteen berri izan zein izapide edo gestioak ere egin ahal izateko. Hiru ataletan banatzen da webgunea: Udala, Herritarrentzako arreta eta Turismoa.\nEsteribar haran luze eta estua da, 140km2 inguruko hedadura du, 26 km luze eta 6 km zabal, Arga ibaiak egituratzen du, eta paisaia eta herri ugari daude ibarrean zehar sakabanatuta. Guztira, hogeita zortzi herrik osatzen dute Esteribar, eta 2840 biztanle gara orotara (2021eko martxoa).\nAntzina ehiztarien ibar gisa zen ezaguna. Igarobidea izan da, leku aproposa giza eta kultur migrazio, merkataritza-truke eta harremanetarako zein inbasioetarako ere. Ibarreko zati handi bat Done Jakue bidearen zati izan da historikoki eta hala da oraindik ere. Erdi Aroko zubi aunitz ditu, guztiak ere denboraren joanaren lekuko, eta eliza, jauregi eta etxe handiak nonahi agertzen dira ibarrean zehar. Errege arma fabrika baten aurriak, edertasun handiko natur guneak eta naturarekin kontaktuan dauden jarduerak egitea ahalbidetzen duten bidezidor sarea ere badugu.\nUdal kudeaketa gardena egin nahi dugu, elkarrizketarako irekia, bizilagunen iradokizun, kontsulta eta eskariei azkar eta ahalik eta hobekien erantzuteko. Herri guztietako biztanleen bizi-kalitatea hobetzeko lanean ari gara, “Ibarra egin” nahian, Esteribarko aniztasun geografikoa errespetatuta eta udal-zerbitzuen hobekuntza indartuta. Herritarrak udalaren funtzionamenduarekin pozik egotea da gure helburua.\nUdalaren ordezkaria naizen aldetik eta neure izenean, eskerrak eman dizkiet web hau erabiltzen duten guztiei. Bisitariei dagokienez, sinetsirik gaude gure ibarrak ez zaituztela epel utziko eta hemengo jendeen abegi ona hartuko duzuela aintzat, bai eta haien gastronomia, historia, natura eta paisaia ere. Bizilagun maiteok, zuen esanetara nago, ez izan zalantzarik udalera hurbiltzeko behar duzuen edozertarako, hala web honen bidez, nola zuzenean aurrez aurre.


Renfe (Prémium txartela) Bidaiatu Ave-n dena barne duela!\nGuztiak barne aukera\nPremium txartelak maila altueneko bidaia eskaintzen dizu, Confort eserlekuan leku eta erosotasun gehiago izan dezazun, zerbitzu osagarriak barne hartuta eta aldaketa eta ezeztatzeen politika onenarekin. Ziurtatu bidaia biribila izango dela.\nPREMIUM TXARTELAK BARNE HARTZEN DU:\nBidaiatu Confort eserlekuan, ezaugarri estandar guztiekin eta espazio gehiagorekin, erosoago ibiltzeko.\nBehar baduzu, zure txartelaren titularra doan aldatu ahal izango duzu.\nGehieneko malgutasuna zure bidaiarako: kosturik gabeko aldaketak (txartel berriarekiko prezio-desberdintasuna izan ezik, halakorik balego) eta baliogabetzea gastuen % 5arekin.\nEzustekoren bat sortzen bazaizu eta ez bazara garaiz iristen trenera, zure txartela aldatu ahal izango duzu hurrengoan bidaiatzeko doan.\nAukeratu bidaiatzeko erabili nahi duzun eserlekua kosturik gabe.\nBidaiatu zure maskotarekin doan.\nGozatu jatetxea eserlekuraino zerbitzuaz, zure eserlekuaren erosotasunean. Ezagutu xehetasun guztiak.\nGure tren gehienek badute kafetegia, hankak luzatu eta zeure burua gozatu nahi baduzu.\nZure bidaiarako oraindik eta erosotasun gehiago nahi duzu? Ziurtatu gehienezko espazioa zurearen alboko eserlekua erosiz.


Pieter de Hooch - Wikipedia, entziklopedia askea.\nRotterdam, 1629ko azaroaren 20a\nAmsterdam, 1684ko martxoaren 24a (54 urte)\nNicolaes Pieterszoon Berchem (en)\nDelft eta Amsterdam\nAma sehaskaren ondoan\nEmakumea baratzean saski bar babarrunekin\nOgia dakarren umea\nPieter de Hooch (Rotterdam, 1629ko abenduaren 20an bataiatua - Amsterdam, 1684) herbeherear margolari barrokoa izan zen. Jan Vermeerek eta XVII. mendeko zenbait margolari holandesek bezala, burgesiaren bizimodua eta etxe barruko giroa izan ziren Hoochek landu zituen gai nagusiak.\nRotterdamen jaio zen, 1629an. Haarlemen egin zituen ikasketak, Nicolaes Berchemen lantegian, baina ez zuen haren eragin handirik izan. 1653an Delften hartu zuen bizilekua; 1655an Delfteko gildako kide egin zuten, atzerritar gisa. 1663an Amsterdamen kokatu zen, eta han bizi izan zen gutxienez 1682 arte, ez baitago geroztikako inongo dokumenturik haren herri ematen duenik.\nHooch denbora luzean egon zen ahaztuta, harik eta XVIII. mendearen bukaeran arte-salerosle batzuek haren balioa sumatu eta ezagutarazi zuten arte, ordu arte imitatzaile soiltzat gutxietsia izan baitzen. Haren berrehun bat koadro ezagutzen dira gaur egun. Hoochen bizitza hiru alditan banatzen da, hiri desberdinetan bizi izan baitzen -Haarlem, Delft, Amsterdam-, eta aldi bakoitzari margotzeko modu berri bat eta margogai berriak dagozkio, betiere hark landu zuen generoaren baitan. Bilakaera hori bat dator alderdi askotan Holandako pinturak XVII. mendean izan zuen bilakaerarekin, eta orobat pintura hark gai nagusitzat hartua zuen holandes gizartearenarekin.\nDelfteko etxe bateko patioa, 1658, National Gallery, Londres.\nHoochek pintatutako lehenengo koadroak, Zaldunak, ez du zerikusi handirik ondoren landu zituen gaiekin -etxe burgesetako familia giroak eta barrualdeak-, mendiko ikuspegi bat baita koadro hori, italiar kutsukoa, artean Berchemen lantegian ari zela pintatua, 1648 inguruan. Lehen garaian bere estiloari eta izaerari arrotz zitzaizkion gaiak margotu zituen, Haarlemgo eskolaren eraginez ziur asko, hala nola goardiako taldeak eta mozkorraldiak: Edale zoriontsua (1650 aldean, Gemäldegalerie, Berlin), Edontzi hutsa (1652, Boijmans Van Beuningen museoa, Rotterdam). Garai horren bukaeran hasia zen jadanik familia giroari gehiago zegozkion gaiak pintatzen, kolore-emaile gisa zituen dohainak eta argi efektuen bilaketa garbi adierazten dutenak. Bolada batean Caravaggioren tankerako argiztatzeak baliatu zituen, teknika horrek arrakasta handia izan baitzuen aldi hartan Holandan, eta bereziki Haarlemen: Emakumea zitara jotzen.\nDelften egin zuen egonaldian Hoochek bere estiloa finkatu zuen, eta bete-betean eman zitzaion bizimodu burgesa eta etxe burgesen barrualdeak irudikatzeari: gelak, korridoreak, patioak, lorategiak, argi-ilunen jokoa maisutasunez landu zuen halakoetan. Garai hartan harreman estua izan zuen Jan Vermeerekin, eta bataren zein bestearen obran antzematen da harreman hori. 1658koak ditu bere maisulanak, patioen eta lorategien koadro sail bat: Delfteko etxe bateko patioa (National Gallery, Londres), Karta jokalariak (Royal Collection, Londres), Emakume gazte edalea (Louvre, Paris).\nEmakumea sagarrak zuritzen, 1663 aldean, Wallace Collection, Londres.\nAmsterdamen bizilekua hartu zuenean, halako haustura bat izan zuen Hoochen estiloak, dekoratu eta jantzi gero eta apainagoak eta aberatsagoak izan baitziren aurrerantzean haren lanaren ardatza, eta gai aldaketa ere ekarri zuen gertalekuen bilakaera horrek: amatasunezko edo etxe giroko gaietatik kontzertuetara eta jende bilkuretara; gaietan aldagabe iraun bazuen ere, jarraitu zuen margoa eta argia berrikuntzaz lantzen.\n1668. urteaz geroztik Hoochen teknika ahuldu eta akastu egin zen, ustez diru faltagatik eta enkarguz bizkor lan egin beharraren eraginez.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2015/11/24 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nWikimedia Commonsen badira fitxategi gehiago, gai hau dutenak: Pieter de Hooch\nMultimedia: Pieter de Hooch\nBNF: 14969343s (data)\nOrriaren azken aldaketa: 17 martxoa 2019, 22:00.


Lucio Urtubiaren biografia ilustratua landuko du irakurle taldeak - Galtzaundi Euskara Taldea\nIrakurle taldea, Albisteak\nLucio Urtubiaren biografia ilustratua landuko du irakurle taldeak\nHarkaitz Canoren bisitaren ondoren, ikasturteko azkeneko saioa egingo du Galtzaundiren irakurle taldeak ekainaren 12an. 19:00etatik aurrera, Lucio Urtubiaren biografia ilustratua landuko da Gerezi garaia eleberri grafikoaren bitartez. Mikel Santos Belatz marrazkilariak sortu du Lucio Urtubia anarkista ekintzailearen komiki biografia Txakapartaren enkarguz. Amaia Apalauzak ekarri zuen euskarara. 2018ko Durangoko Azokarako 3. edizioa argitaratu zuten euskaraz zein gazteleraz.\nTeoria ederren zale baino, ekintza-gizona dugu Lucio Urtubia. Haren bizitza etenik gabeko borroka bat izan da, eta, batzuek kontrakoa uste duten arren, ondare hori utzi digu, Lucioren altxorra. Belatzek luze galdekatu du Lucio hainbestetan kontatutako pasadizoen inguruan, ekintzak, lekuak, pertsonak, gertakizunak, atmosferak iruditan zehaztasunez islatu ahal izateko. Hala, bada, cascantearraren biografo ofizial bihurturik, ezagutzen genituen abenturak eta ezagutzen ez genituen beste hainbat pasadizo ere kontatuko dizkigu irudigile iruindarrak. Euskaraz estreinakoz, Cascanten emandako haurtzaroa, lehen banku-desjabetzeak, poliziei iskintxo egiteko asmatutako trikimailuak, familia-kontuak, Citibank banketxearekin egindako negoziazioa, muga-zeharkaldiak… Guztia edo ia guztia kontatuko digu Luciok akzioz eta ekintzaz betetako orri hauetan. Izan ere, anarkista menderaezin honek dioen bezala: «Ezer egiten ez duen iraultzaile bat apaiz bat besterik ez da».\nLiburuari buruzko zenbait erreferentzia hemen.\nHarkaitz Cano izan da irakurle taldean\nGarbiñe Ubeda izango da Sormenetiken


Publikatuta: 2021/12/02 21:01 (UTC+1) Azken eguneratzea: 2021/12/02 21:04 (UTC+1)\nPedro Sanchez eta Yolanda Diaz txaloka Kongresuan. Argazkia: EFE\nEspainiako Gobernuak planteatutako pentsioen erreformako lehen zatia onartu du Diputatuen Kongresuak ostegun honetan, 2013an PPk diseinatutako oinarriak indargabetuz. Pentsioen balioa handitzeko erreferentzia KPI izango da berriro, eta jasangarritasun faktorea desagertuko da, nahiz eta indarrean ere ez den sartu.\nPSOE, Unidas Podemos, Esquerra Republicana, EAJ, PDeCAT, Junts, Mas Pais-Equo, Compromis, Nueva Canarias, Teruel Existe eta PRCk lege-proiektua babestu eta onartu dute.\nPP, Vox, Ciudadanos, CUP, UPN, Coalicion Canaria, Foro Asturias eta BNGk, ostera, kontrako botoa eman dute. Bestalde, EH Bildu abstenitu egin da.\nBozketa amaitu ondoren, azkena bederatzi orduko saio baten ostean, PSOEko eta Unidas Podemoseko diputatuak eserlekuetatik altxatu dira, eta txalo egin dute. Ganberatik atera baino lehen, Pedro Sanchez Espainiako gobernuburua Jose Luis Escriva Inklusio, Migrazio eta Gizarte Segurantza ministroarengana hurbildu da, eskua emateko eta zoriontzeko.\nOrain erreforma Senatuaren esku geratuko da, tramitazioa bukatzeko. Ganbera horrek aldaketak egiten baldin baditu, proiektua Kongresura itzuli beharko da berriro, berriz bozkatzeko, azken hitza izango baitu.\nEztabaidaren ostean, erreforma "adostasunetik eta adostasunaren bidez jaio" dela aldarrikatu du Jose Luis Escriva ministroak. Duela urtebete Toledoko Itunak emandako "asmo handiko" gomendio "zehatzetatik" abiatuz sortu zela gogorarazi du ministroak. Horregatik, erreforma "zenbait fasetan" lantzea justifikatu du agintariak.\nJasangarritasun faktorearen indargabetzea orekatzeko (pentsioaren hasierako zenbatekoa murrizten zuen, bizi-itxaropenaren arabera), hamar urtez kotizazioak 0,6 puntu areagotzea aurreikusi du erreformak, 2023 eta 2032 artean, hain zuzen ere, pentsioen "itsulapikoa" betetzeko eta 'baby boomer' belaunaldiaren erretiroari aurre egiteko.\nBelaunaldi arteko ekitate mekanismoa izena jarri diote. Duela aste batzuk Espainiako Gobernuak CCOO eta UGT sindikatuekin akordioa itxi zuen, nahiz eta patronala kontra azaldu.